Erabilgarritasunaren garrantzia – Sarean\nBy Jabi Zabala | 2004/10/14\nIragan astean eskuragarritasunaz jardun genuen, nabigatzaileek informazioa ondo irakurtzeko kodea garbia izan behar baita. Oraingoan, erabilgarritasuna jorratuko dugu. Webguneko informazioa txukun ordenatuta aurkeztearen garrantzia aztertuko dugu, batez ere hasierako orrialdean, gunearen aurkibide-ataria baita. Aurkezpen intuitiboa, orrialdea kargatzeko erraza izatea eta elementu grafikoen ganorazko erabilera dira erabilgarritasunaren gakoak.\nErabilgarritasuna (usability ingelesez) erabiltzaileak gure webgunera heltzean aurkitzea espero duena eta espero duen eran aurkezten asmatzea da. Hasierako orrialde nahasgarri edo kargagaitz batek bisitariak uxatuko ditu. Noski, web diseinuaren beste alderdi batzuk ere hobetu behar dira, baina hasierako orrialdeak ondo komunikatzen ez badu, webgunerik edukiko ez bagenu bezala izango da.\nWebgune bakoitzak izaera ezberdina du: batzuk komertzialak dira, informazio orokorrekoak besteak; batzuk umeentzako eginak dira, besteak helduentzat. Baina denek izaera informatiboa dute eta informazioa erarik eraginkorrenean antolatu behar dute. Etxe baten ataria bezalakoa da hasierako orrialdea, edo aldizkari baten azala bezalakoa, barruko edukietarako aurkibidea duena.\nHasierako orrialdeak oso espazio baliotsua dira. Zentimetro koadro gutxi batzuk okupatzen dituen pantaila batetik milioika euro bidera daitezke. Hasierako orrialdea munduarekiko gure enpresa edo elkartearen aurpegia da. Balizko bezero askok, gurekin negozioak egin aurretik, gure webgunean begiratuko dute ea zer nolako enpresa garen.\nHasteko, internautak ez du pazientzia handirik eta bila dabilena segituan aurkitzea estimatzen du. Informazioz, irudiz eta animazioz betetako orrialde batek lan gehiago emango dio ordenagailuari pantaila guri aurkezteko eta denbora gehiago emango du saretik gure makinara jaisten. Orrialdeak gure begien aurrean agertzeko hamar segundu baino gehiago behar baditu, ez da orrialde eraginkorra izango, bisitari askok informazioa eskuratu baino lehen alde egingo baitute.\nInformazio elementuak ordenatzea oso inportantea da. Internautak pantaila eskaner batek bezala aztertzen du gainetik, ezkerretik eskumarako mugimenduak eginez. Azken urtekotako praktikak ezarritako konbentzio batzuk jarraitzen ditu orrialde nagusiaren diseinuak informazioa pantailan ordenatzeko. Adibidez, goikaldean, enpresaren logotipoa eta informazio korporatiborako loturak egon ohi dira: kontaktua, enpresaren informazioa… Elementu grafiko gutxi egon behar dira, baina webgunea bere orrialde guztietan identifikatzeko nahikoak izan beharko dute. Koloreek eta diseinuak zeregin hori bete dezakete neurri handian, orrialdeen pisua arinduz.\nKontutan hartu behar da 800 pixeleko zabalera duen pantaila dela egun gure artean erabiliena. Horrelako zabalerarako diseinatu behar da orrialde informatiboa eta, goiko nabigazio barraren azpian bi edo hiru zutabeko diseinua da ohikoena. Alboetako zutabeek, atalka bilduta, webgunearen ataletarako loturak eskainiko dizkigute eta erdikoan informaziorik berrienak nabarmenduko ditugu.\nEdukien erredakzioa ere oso garrantzitsua da. Hasierako orrialdean menuetako aukerak adierazgarriak izango dira, azalpenak sintetikoak. Orrialde arrunt bateko testua internauta gutxik irakurriko dute 2.000 karaktere baino gehiagoko luzera badauka. Irizpide asko webgunearen helburuen araberakoak izango dira eta batzuk garrantzitsuagoak dira besteak baino. Jakob Nielsen adituak bere azken urteotako lanean hasierako orrialdeak eraginkorra izateko bete beharreko 113 irizpide bildu ditu, gaika sailkatuta, hainbat hizkuntzatan argitaratutako Homepage Usability: 50 Websites Deconstructed liburuan, irizpideok 50 webguneren azterketan aplikatuz. Erabilgarritasunaren guru nagusitzat hartzen dute Jakob Nielsen eta, liburuan ezezik, bere useit.com webgunean ere biltzen ditu webgune zenbaiten erabilgarritasunari buruzko azterketak.\nAskori irudituko zaie Nielsenek proposatzen duen eredua ez dela, itxura aldetik, batere erakargarria. Erabateko erabilgarritasunaren alde egiten baitu, ikusgarritasuna erabat baztertuz. Funtzionaltasunaren eta estetikaren arteko oreka, ordea, beharrezkoa da, estetikak ere informazioa era egokian barnera dezagun garrantzi handia baitu.\nJoko klasikoak online\nBeharbada egungo bideojoko ikusgarriek ez zaituzte erakartzen, euren egiantzeko soinu, irudi eta mugimenduekin. Agian 80ko urteetako bideojoko klasikoak nahiago dituzu, abilezia eta imaginazio pixkat eskatzen zuten joko xarmangarri eta xalo haiek. Haietako batzuk online daude Triplets and Us webgunean. Bertan Frogger, Pac-Man, QBert, Defender, Robrotron, Arkanoid, Space Invaders eta beste batzuen jatorrizko bertsioekin jolastu ahal izango dugu programarik instalatu beharrik gabe. Jolasteko arauak, egungo jokoen ondoan, oso errazak dira eta, Donkey Kong jokoa dagoen orrialdean dionenez, “80etan hazi bazinen ez duzu jarraibideen beharrik izango”.\nGoogleri nagusitasuna kentzea du helburu vivisimo.com enpresak aurkeztu berri duen Clusty bilatzaileak. Oraindik beta fasean dagoen bilatzaile hau hainbat urteko lanaren emaitza da eta, Yahooren datu baseko emaitzak aurkeztuko badizkigu ere, bere ezaugarri nagusia informazioa pantailaren ezkerraldean gaika sailkatuta aurkeztea da.\nHesiak eta debekuak gaindituz nabigazio izengabea egiteko aukera ematen digu Stay Invisible izeneko proxyen aurkibideak. Doako proxy publikoek gure pribatutasuna babesten dute, webgune bat zuzenean bisitatu ezin badugu edo nahi ez badugu nabigazioan bitartekari lana eginez. Adibidez, herrialde batzuetan gobernuak edo epaileek debekatutako domeinuetan sartzeko erabiltzen dituzte proxy-ak bertako internautek, beste herrialde batean egonik, proxy-ak ez baitu arazorik bertan sartzeko. Webguneetan gure benetako IP helbidearen lorratzik utzi gabe nabigatzeko balio dute proxy hauek.\n← Polizia globalizatua, Indymedia bahitua Azeriarekin azkar nabigatu →\n2 thoughts on “Erabilgarritasunaren garrantzia”\nJabik dio: “Kontutan hartu behar da 800 pixeleko zabalera duen pantaila dela egun gure artean erabiliena. Horrelako zabalerarako diseinatu behar da orrialde informatiboa”\nHorren aurka egiten duten egile asko daude, Webgunea ez duzu zertan ordenagailu batean instalatuta dagoen nabigatzaile grafiko batekin ikusi behar, baliteke mugikorrrean edo eskuzko ordenagailuan begiratzen aritzea, orduan zure pantaila askoz txikiagoa da. Idealki zure webguneko orriak hor ere sartu beharko liratezke.\nPantaila hain txikietan zein laneko 19’ko pantailan sartzen den diseinu bat moldagarria izan beharko luke, horri diseinu likidoa deitzen zaio.\nHala ere eztabaidak daude honen inguruan, guztiz moldatzen den diseinu bat pantaila oso handietan emaitza kaxkarrak eman ohi dituelako (testu lerro luzeegiak…) Horregarik diseinu onenak elementu likido eta finkoak nahasten dituzte, eta emaitza original eta on bat lortzea diseinatzaileentzat desafio bat da.\nHorixe da gakoa, hain zuzen ere, zuk azken zatian diozuna. Erabat likidoa eta moldagarria den diseinu bat ez delako batere erakargarria izaten eta, gainera, badira konbentzio batzuk denok oharkabean bada ere, jarraitzen ditugunak web bat irakurtzen dugunean.\nHemen diseinuak ere egiten du webgune bat erabilgarri, gauzak espero dugun lekuan topatzen baditugu eta espero dugun itxurarekin. Bestela, oso moldagarria izango da diseinua eta likidoa eta oso eskuragarria, estandarrak betetzen dituelako, baina bere azken helburua (informazioa helaraztea) agian ez du lortuko, informazioa sar dadin estetikak (diseinu estetikoak) rol garrantzitsua baitauka.


Ehun artista inguru batuko dira zapatuan Bilbon, Break On Stage jaialdian - bizkaie.biz\nEhun artista inguru batuko dira zapatuan Bilbon, Break On Stage jaialdian\nBizkaie! 2017-03-20 13:58 Kulturea\nKultura urbanoaren alkargune izango da, beste urte batez, Break On Stage. Igaz 5.000 ikusle inguru egon ziran Bilbao Arenan.\nBilboko zinegotzi Oihane Agirregoitia eta jaialdiko antolatzaile Imanol Garaizabal (argazkia: Bilboko Udala) | Ikusi handiago | Argazki originala\nKultura urbanoaren alderdi guztiak jorratuko dira zapatuan, martiak 25, Break On Stage jaialdiaren aurtengo edizinoan: jantzea, kirola, musikea eta abar. Guztira, 20 ikuskizun eta 100 artista inguru, arratsalde guztiko saioan. Bertoko eta nazinoarteko artistak egongo dira oholtzan, kultura urbanoaren jokera barrienak Bilboko publikoari erakusten.\nBilboko Udalak azaldu dauenez, Break On Stage bakarra da, kultura urbanoaren adierazpideak gizarteratzen ditualako. Alderdi artistikoa eta alternatiboa buztartzen ditu kultura urbanoak. Bertoko artista, talde eta alkarteentzat erreferentzia izatea da asmoa. Urian antolatzen diran beste ekimen batzukaz lotuta dago Break On Stage, esaterako Red Bull Flying Bach-egaz eta Juste Debout-egaz, horreek be kultura urbanoen ingurukoak dira eta.\nIgazko edizinoan, 5.000 lagun inguru joan ziran Bilbao Arenara eta aurten arrakasta hori barriro lortzeko asmoa dau Udalak. Horretarako, egitarau bete-betea antolatu dau. Breakdance eszenikoaren atalean, berbarako, Europako talde onenetako lau egongo dira Break On Stage-n, tartean Feel The Sound bilbotarra eta Frantzia, Espainia eta Italiako ordezkariak.\nBreak On Stage 2017 izeneko aukeraketa fasean parte hartu daben bertoko 60 taldeen artean, bost onenak aukeratu ditue zapatuan jantza urbanoko erakustaldia egin daien. Bizkaiko, Nafarroako eta Gipuzkoako taldeak dira. Parkour modalidadean be, euskal kirolariak egongo dira. Kirola eta artea batzen dituan modalidade horretarako, zirkuitu berezia ipiniko dabe Bilbao Arenan. BMX erakustaldiak be egongo dira. Jaialdia biribiltzeko, Ayax & Prok rap taldearen emonaldia egongo da.\nZapatu arratsaldeko 18:45etan hasiko da Break On Stage. Interneten zein Kutxabanken kutxazainetan dagoz sarrerak salgai, 10 euroan (Kutxabanken txartelagaz, 8 euro).\nJaialdiko egitaraua, hemen.


Mondragon Unibertsitateak bularreko minbiziaren lesioak modu errazagoan lokalizatzeko sistema baten sorkuntzan parte hartu du - SPRI\nTeknika gaixotasunaren lehen etapetan erabiltzen da, eta, horretarako, erradiofarmako bat injektatzen da eragindako eremuan, tumoreak linfa-gongoiletara mugitu diren hautemateko.\nBularreko minbizia duten pazienteen gongoil zentineletan lesioak bistaratzea errazten duen sistema bat eratu du Mondragon Unibertsitateak, Errioxa Osasun Fundazioko Medikuntza Nuklearreko Unitatearekin batera.\n“Erradiazio hedatua xurgatzeko ezkutua” izeneko ereduak pazienteetan gongoil zentinelaren kokalekua zehazteko gaitasuna hobetzeaz gain, %80 baino gehiago murrizten du barreiatutako erradiazioa diagnostikoan.\nTeknika gaixotasunaren lehen etapetan erabiltzen da, eta, horretarako, erradiofarmako bat injektatzen da eragindako eremuan, tumoreak linfa-gongoiletara mugitu diren hautemateko. Horrela, minbiziaren egoera zein den hobeto ondoriozta daiteke. Mondragon Unibertsitateak fabrikazioaren arloan duen esperientziari esker, 3D inprimaketaz ezkutuaren prototipo ergonomikoagoak egin dira, frogetan erradiazioa hobeto isolatzeko. Balioztatu ondoren, behin betiko ezkutuak sortu dira, berunezko xafla batzuk, irudi-proban erradiazioa mugatzea lortzen dutenak. Horrela, froga hori askoz zehatzagoa izatea lortu da.\nEredua Patente eta Marken Espainiako Bulegoan aurkeztu eta onartu da, Errioxa Osasuna Fundazioaren eta Mondragon Unibertsitatearen titulartasun bateratuarekin; eta gaur egun, urtean 150 emakumeren diagnostikoa eta tratamendua zehazteko erabiltzen ari da.\nMondragon Unibertsitateko Xabier Chamorro ingeniaritza doktorea sistema berri hau asmatu duen taldeko kide izan da. Harekin batera, Francisco Cañete Medikuntza Nuklearreko Unitateko mediku espezialista, Xavier Louis Etienne Boulvard Medikuntza Nuklearreko Unitateko laugarren urteko egoiliarra eta Pablo Javier Madorrán arkitektoa aritu dira lanean.\n“Medikuek eta ingeniariek ikuspegi desberdinak ditugu, haientzat konplexua dena guretzat erraza da, eta alderantziz”, nabarmendu du Mondragon Unibertsitateak Chamorrok. “Funtsezkoa da hizkuntza berean hitz egitea, konponbideak bilatzen lagunduko dizuten topaguneak aurkitzeko gai izatea, konexio horietan dagoen potentziala oso zabala baita”.\nProiektu hau Mondragon Unibertsitatearen ikerketa-ereduaren adibideetako bat da. Horren bidez, gaitasun teknologikoak erakundeen beharrekin lerrokatu nahi dira, eta, hala, konpainiek eskatzen dituzten beharrei erantzun integralak eta diziplina anitzekoak ematea lortzen da.


sarean.com: apirila 2000 Archives\n« martxoa 2000 | Main | maiatza 2000 »\n2000ko apirilak 27, Osteguna\nSarean sortutako ideia telebistan\nTelebistaren bidezko voyeurismoa da azken hit-a iragan igandeaz geroztik. Alemaniako telebistan egundoko arrakasta izan ondoren, Espainian "Gran hermano" izenarekin Telecinco-k abian jarri duen ikuskizuna denen ahotan dabil, izugarrizko publizitate kanpaina egin baitute eta sekulako morboa eragiten baitu ikusiak izan gabe ikusteak.\n2000ko apirilak 26, Asteazkena\nFreenet, ametsetako sare anarkikoa\nInterneteko antolaketan hierarkiak ekiditzeko xedea du Freenet programak\nFreenet izeneko proiektuak sarearen deszentralizazioa bultzatzen du, berau inoren kontrolpean egon ez dadin. Freeneten bidez edukiak zentsuratzea ezinezkoa bihurtzen da, edukiok zein ordenagailutan gordeta dauden ezin baita jakin. Ian Clarke gazte irlandarraren proiektua den hau hedatzen eta hobetzen ari da beste internauta askoren ekarpenekin. Kontrolik gabeko sarea mehatxutzat hartu dute batzuek. Esaterako, The Wall Street Journal-ek proiektua "Interneteko anarkiaren aroaren hasiera" bezala definitu du, haren sortzaileak "pirata informatikoak" direla gehituta.\n2000ko apirilak 20, Osteguna\nMarrazki bizidunak eta gehiago sarean\nPunta-puntako marrazkiak eta animazioak ikuskatzeko telebista amatatu eta ordenagailuarekin eskuratuko ditugu Shockwave eta Flash programen bidez. Bi programa hauek gure nabigatzailean integratzen diren plug-in edo programatxo gehigarriak dira, beraz, horregatik filmak gure nabigatzailearen pantailan ageriko zaizkigu.\n2000ko apirilak 19, Asteazkena\nInon ez diren herrialde birtualak sarean gorpuzten dira\nNork daki non ote dagoen Falkenberg? Eta nola imaginatuko genuen Freedoniako enbaxadorea gure auzokoa dela? Auskalo non dauden Merovingia, Landreth, Corvinia, Lectoria edo Nova Arcadia. Aztertzen hasiz gero, elkarren artean oso diferenteak dira, historiaz eta eraketaz. Gehienak erabat birtualak dira, baina sinesgarritasunez jantzita ageri dira haien webguneetan, "Don Quixote" liburuan Sancho Panzari sinestarazi zioten "Insula Barataria" haren antzera.\n2000ko apirilak 13, Osteguna\nAcid Trip webgunearen ikus-entzunezko aluzinazioak\nSareko beste gauza asko bezala birtuala da Acidtrip.com webgunearen intoxikazio lisergikoa ere. LSDaren apologia egiten badu ere, funtsean estetikoa da webgunearen helburua, nabigatzeko programek dituzten ahalmenak ahal duen neurrian baliatzen baititu giro psikodelikoa sortzeko.\n2000ko apirilak 12, Asteazkena\n2000ko apirilak 8, Larunbata\nUndo.net, arte interaktiboa\nItaliako arte digitalaren protagonisten topalekua sarean\nMakina bat ideia, gauzapen eta arte adierazpen biltzen dira. Denek ezaugarri interaktiboa dute, sarean eta sarerako propio pentsatuta daude hemengo adierazpide guztiak. Bertako artistek Internetek duen interaktibotasunaren ezaugarri horri atarramendua nola atera dakiokeen pentsatzen emango dute, ziurrenik, denbora gehiena. Elkarrekintza da komunikabide berri honetatik UnDo.net domeinupean bildu diren artisten helburua eta, era berean, bitartekoa arte sorkuntzarako.\n2000ko apirilak 6, Osteguna\nHainbat Webcam-ek Euskal Herriko irudiak igortzen dituzte zuzenean\nWebcam edo Internetera irudiak etengabe igortzen dituzten kameratxoak modan daude. Aparailu hauek batzuek bideo solasaldiak egiteko erabiltzen dituzte eta beste askok euren gorputza diru trukean erakusteko. Baina badira kalera edo hondartzara begira dauden beste webcam batzuk gurean, gero eta gehiago gainera.\n2000ko apirilak 5, Asteazkena\nXML eta Flash, HTML gaindituz\nXML lengoaiak ahalmen handiagoak eta flash animazioek bizia ematen diete webguneei\nSarea ez da bakarrik web nabigazioa, badakigu posta elektronikoa, berri taldeak, Telnet, Gopher eta beste baliabide batzuk ere badirela, baina jende gehienaren gogoetan Internet aitatzen denean www famatua azaltzen da. Horixe da sarearen aurpegirik erakargarriena eta dinamikoena, etengabe garatzen eta baliabide gehiago integratzen ari baita.


Ortuzar Sukarrietan: “EAJ-PNVk foro guztietan defendatuko du Euskadik bere etorkizuna askatasun osoz erabakitzeko daukan ahalmena”\nEBBko presidenteak proposamen bat zabaldu die estatuko alderdi guztiei, denon artean eta talde jeltzalearen laguntzarekin “hesi demokratikoa” jartzeko Vox isolatzeko eta erakundeetan eragiteko ahalmen politikorik izan ez dezan\n“Egunotan hainbat gauza entzun dituzue Autogobernu Lantaldearen lanen inguruan, asko kontraesankorrak eta nahasiak. Egon zaitezte lasai! Denborak gauza bakoitza eramaten du dagokion tokira. Edozein kasutan, argi izan ezazue Euzko Alderdi Jeltzaleak toki horretan eta beste guztietan defendatuko duela Euskadiren autogobernua, gure etorkizuna askatasunez erabakitzeko eta herri honek dauzkan eskubide historikoak defendatzeko”. Hori izan da Andoni Ortuzar Euzkadi Buru Batzarreko presidentearen mezu nagusia, gaur, EAJ-PNVren fundatzaile Sabino Aranaren heriotzaren 116. urteurrenaren kariaz Sukarrietan egin den ekitaldian. Ortuzarrek era berean gogoratu du EAJ-PNVk datorren urtean 125 urte beteko dituela. EBBko buruarekin batera bertan izan dira, besteak beste, Iñigo Urkullu Lehendakaria, Bizkaiko ahaldun nagusi Unai Rementeria; Bilboko alkate den Juan Maria Aburto; Bizkaiko Batzar Nagusietako presidente andre Ana Otadui, Eusko Jaurlaritzako sailburu Bingen Zupiria, Nekane Murga, Cristina Uriarte, Pedro Azpiazu, Josu Erkoreka, Arantxa Tapia, Estefanía Beltrñan de Heredia, Beatriz Artolazabal; eta Euzkadi Buru Batzarreko burukideak. 1.000 bat lagun elkartu dira 10:30ean Sabino Aranaren hilobian egin den lore eskaintzarekin hasi den ospakizunean; jarraian, 11:00etan ohiko meza egin da eta 12:00etan amaiera eman zaio Ortuzarren hitzaldiarekin.\nSabino Arana datzan hilobitik metro batzuetara, EAJ-PNVk “Herri batekin, Euskal Herriarekin, eta Aberri batekin, Euskadirekin” daukan konpromisoa “berretsi eta indartu” nahi izan du Ortuzarrek. “‘Euzkotarren aberria Euzkadi da’. Esaldi horrek laburbiltzen du Sabino Aranak utzi zigun mezua. Euzko Alderdi Jeltzalearen arima ere bada. Laster sartuko gara Alderdiaren 125. urteurrenean. Gure historian denetatik bizi izan dugu: une latzak eta momentu pozgarriak, hauteskundeetako garaipenak, baina baita espetxe aldiak eta erbeste aldiak ere bai. Askatasuna lortzeko bidea egin duen Herriaren historia da, askatasun hori lortzeko tresna den Alderdiarena ere bai”, baieztatu du. Ondoren, eta autogobernu lantaldearen baitan egiten ari diren lanen gaineko hausnarketaz, jeltzaleen buruak aldarrikatu du “horretan ere akordio zabal-zabala lortzeko ahalegina egin beharra, lehenengo Euskadin eta gero Madrilen eta Bruselan. Bide hori egingo dugu ‘Euskadi Europako Nazio’ proiektua aurrera atera arte. Euskadi, gero eta askeagoa, gero eta bidezkoagoa, gero eta aberatsagoa”.\nEgunerokotasuna da nagusi eta Ortuzarrek gaurko hitzaldia baliatu nahi izan du jeltzaleek estatuko panorama nahasiaren aurrean dituzten planak azaltzeko. Gobernagarritasunaz hitz egiterakoan, EBBko presidenteak deitoratu du baten bat “suarekin jolasean” ibili dela hauteskundeak errepikatu beharra eraginez eta ondorioz “inoiz izan diren Kongresu eta Senaturik zatituenak eta gehiengo benetan konplexuak utziz”. Ortuzarrek alderdi irabazleari, PSOEri, argi eta garbi utzi nahi izan dio “bi aukera baino ez daudela: batetik, aniztasun politikoa eta lurraldeen aniztasuna aintzat hartzen duen gehiengoa –zentsura mozioa eragin zuena– eta, bestetik, uniformizazioa eta atzera egitea bilatzen duena-sozialistek Espainiako eskuindarrarekin osatuko luketena”. “Guk –esan du Ortuzarrek– lehenengoaren aldekoak gara, eta gure ahalegin guztia egingo dugu ondo irten dadin”. Hori bai, gainerakoei eskatu die “beste horrenbeste egitea”. “Bereziki, PSOEri eta Sánchez hautagaiari eskatzen diegu helburu argiak izan ditzatela. Arazoak ez dira berez konpontzen eta ez dira desagertzen beste alde batetara begiratuta. Argi eta garbi dago Espainiako estatuan krisi instituzional bat dagoela, krisi honek bereziki eragiten du lurralde ereduan eta estatuaren nazio aniztasunean. Onar dezagun horrela dela eta ekin diezaiogun lanari. Elkarrizketan oinarrituta. Egia absoluturik ez dagoela ulertuta. Betorik gabe eta zorioneko marra gorririk gabe”. Gainerako alderdiei, Ortuzarrek eskatu die “jarrera errealista eta egingarriak planteatzea”. “Bide baten hastapenean gaude, ez amaieran. Aprobetxatu dezagun aukera hau. Izan ere, prozesu horren porrotak ondorio politiko oso negatiboak ekar litzake demokraziarentzat eta euskal autogobernuarentzat, baldin eta hori konstituzionalistak deitzen direnen arteko ulermen hutsean amaitzen bada”.\nOrtuzarrek proposamen bat egin die Estatuko gainerako alderdi politikoei: Vox-ek gorpuzten duen ultraeskuindar faxista eta kaskarra erakundeetan isolatzea. Sabino Aranaren legatua aldarrikatu eta gero, kanpainan eraso etengabeak jasan dituela gogogoratuz, (“gaur, 2019ko luparekin, XIX. mendeko edozein pentsalari handiren obrari begiratuko bagenio inork ez luke galbahea pasako. Ez Marxek, ez Mazzinik, ez Giner de los Riosek edo Rosa de Luxemburgok, ezta Unamunok eta, jakina, ezta Sabinok ere”, esan du), Vox-ek 52 diputatu izateak dakarren kaltea zabaltzea saihesteko lanaren alde egin du buruzagi jeltzaleak. Eta iragarri du EAJ-PNVk “Vox-en neofrankismoaren eta autoritarismoaren inguruan hesi demokratikoa” ezartzea aldarrikatzen duela. “Eta, horregatik, gaur eta hemen, proposamen bat formulatu nahi diegu gainerako alderdi politikoei, Vox-ek ez dezala ezer eragin eta ez dezala ezer baldintzatu instituzioen bizitzan, logikoa denez, hautetsi gisa dituen eskubideetatik harago”. Nola lortzen da hau? “Erakundeetan inolako ardura exekutiborik ez emanez eta politika publikoak eta gobernuen edo udalen jarduna baldintzatzeko izan dezaketen gaitasuna baliogabetuz”. Ortuzar jabetzen da hainbat gobernu autonomiko eta udal PP eta Vox alderdien arteko akordioen menpe daudela gaur egun. Horregatik proposatu du "toki horietan oposizioko indar politikoek PPrekin batera erakunde horien gobernagarritasuna bermatzeko mekanismoak ezartzea, Vox gabe. Eta PPri eskatuko genioke uko egin diezaiola ultraeskuinaren alde egiteari, bai gobernatzeko, bai oposizioa egiteko. Vox ekuazio politiko demokratikotik atera behar dugu. Hori egiten ez badugu, sistema demokratikoan instalatuko da, baina suntsitzeko helburu bakarrarekin. Lehenik autonomiak izango dira, gero hizkuntza nazionalak, gero emakumeen eta gizonen eskubide zibilak… berriro frankismora eraman arte. Eta ezin da halakorik gertatu. Eta Euskadin behitzat ez da gertatuko. Horra hor gainerako alderdi politikoei egiten diegun proposamena”, amaitu du.\nAZAROAk 24 | Hitzaldia


Jon Lopategi bertsolaria hil da | Kultura | Berria\nJon Lopategi bertsolaria hil da\nEuskal Herriko bertsolari txapelketa irabazi zuen 1989an, eta lau aldiz izan zen Bizkaiko txapeldun. Aitzindaria izan zen, Jon Azpillagarekin batera, frankismo garaian gai sozialei buruz kantatzen. Lan handia egin zuen bertsolaritzaren transmisioan ere. Bereziki, Bizkaian. Igor Elortzak eta Zihara Enbeitak Lopategirekin bertsotan nola hasi ziren kontatu diote BERRIAri.\nJon Lopategi Lauzirika Baltza Muxikan (Bizkaia) jaio zen, 1934ko martxoaren 4an. Filosofia ikasketak egin zituen, Tolosako Sakramentinoen apaizgaitegian (Gipuzkoa). 1958an kantatu zuen lehenengoz plazan, Gernika-Lumon (Bizkaia), eta frankismoaren azken urteetan hasi zen nabarmentzen bertsolari gisa. Jon Azpillagarekin batera, aitzindari izan zen diktadura garaian gai sozialak lantzen. Behin baino gehiagotan espetxeratu zuten, kantatu zituen bertsoengatik. Lehen bertsolari eskolatua izan zen 1936ko gerraren ondorengo bertsolarien artean.\nEuskal Herriko Bertsolari Txapelketa Nagusian gailendu zen, 1989an; eta txapeldunorde izan zen 1982an eta 1986an. Horrez gain, Bizkaiko lau txapelketa irabazi zituen: 1962an, 1964an, 1966an eta 1987an. Euskaltzaindiak ohorezko euskaltzain izendatu zuen.\nLopategi bere bertso maila handiarengatik egin zen ezagun, baina bertso munduan estimatua izan da bertso eskoletan egindako lanarengatik ere. Lehen bertso eskoletan irakasle aritu zen, 1984. urtetik aurrera, Bizkaiko Ikastolen Elkarteak bertsolaritza eskoletara zabaltzeko proiektuaren barruan. Egungo Bizkaiko bertsolari asko haren ikasle izandakoak dira. Besteak beste, Haritz Lopategi semea, Unai Iturriaga, Igor Elortza, Josu Goikoetxea eta Iratxe Ibarra. Baita belaunaldi gazteagoko bertsolari asko ere.\nOholtza gainean, Markina-Xemeingo Kontsezioko bertso jaialdia izango da Lopategiren azkenetakoa. Omenaldi xume bat egin zioten, 2014ko abenduan. Bideoa: Bertsoa.eus webgunetik, CC lizentziapean hona ekarria.\nIgor Elortzak "maisu handia" izan zela adierazi dio BERRIAri. Bere ikasleei "bertsoa bizitzen" irakatsi ziela nabarmendu du. "Ez dira asko izaten hainbeste eragiten dizuten pertsonak".\nElortza Lopategirekin hasi zen bertsotan ikasten, Durangoko Kurutziaga ikastolan. 11-12 urte inguru zituen, eta 18 urte ingurura arte izan zuen Lopategi maisu. "Beste garai batzuk ziren. Institutuko hiru ordu galtzen genituen harekin joateko. Asteazkenero, institututik irten eta menu bat jaten genuen berarekin. Istorio zaharrak kontatzen zizkigun, bertsoari buruz aritzen ginen hizketan, eta arratsaldean bertsotan egiten genuen".\nJon Lopategi Hodei Iruretagoienari Eskolarteko Bertsolari Txapelketako txikien mailako txapela jartzen, 2003ko ekainaren 21ean, Mungian (Bizkaia). / MONIKA DEL VALLE, FOKU.\n80ko hamarkadan Bizkaian bertsolaritzak zuen "hutsune handi bat" betetzen jakin zuen, Elortzaren esanetan. "Eskualdez eskualde joan zen gaitasuna ikusten zien gazteei zekien guztia irakasten". Azaldu duenez, gustura egiten zuen hori; gustura sentitzen zen gazteen artean. "Bere ume bihurria ateratzeko lizentzia ematen genion". Gainera, Lopategi "euskaltzalea eta abertzalea" zela nabarmendu du Elortzak, eta bere jarduna ikuspuntu horretatik bizi zuela.\nLopategik 50 urte eman ditu bertsotan, eta ibilbide "luze" horretan bere bertsokera garatuz joan zela azaldu du Elortzak. "60ko hamarkadan, Xalbador, Uztapide eta abarrekin hasi zen. Neurri luzekoa ez zen bertsokera bat zen, plaza librekoa. Txapela jantzi zuenean, berriz, Egaña, Amuriza, Lizaso, Jon Sarasua eta abar zituen ondoan. Aldaketa handia zen: errima eta joskera landuagoak, neurri luzeak, gai sozialagoak...".\nEzkerretik eskuinera, Jon Azpillaga, Koxme Lizaso, Jon Lopategi, Joxe Lizaso, Manuel Odriozola 'Uztapide', Manuel Lasarte, Joxe Joakin Mitxelena, Mattin eta Xalbador, 1975eko maiatzaren 4an, Ereñotzun (Hernani, Gipuzkoa). / AUSPOA BILDUMA.\nBertsoari buruz zuen jakintza eta harekiko zaletasuna gazteei transmititzea izan zuen kezka nagusia bertso eskolen sorreratik. Ahaleginak eman du fruiturik, Elortzaren ustez. "Guk zerbait ekarri badugu, berari esker izan da".\nZihara Enbeitak ikastolan izan zuen irakasle Jon Lopategi. Enbeita ere harekin hasi zen bertsotan. Gogoan du eskolaz eskola bertsotan egiteko eramaten zuela, gainerako ikaskideekin batera. Hala ere, Kanpantxun egiten zituzten egonaldiak izango dira, Enbeitaren iritziz, Lopategiren ikasleek gehien gogoratuko dutena. "Bizkai osoko bertsolariak elkartzen ginen". Egonaldi horietan eta furgonetako bidaietan, kantu zaharrak eta "milaka" istorio ikasi zituzten Lopategiren eskutik.\nEnbeitak adierazi du Lopategiren eragina ez dela mugatzen oholtza gainean dabiltzan bertsolarietara. "Bertsolaritza ez da bakarrik bertsotan egitea. Batzuk ez gara bat-batean aritu eskolartekotik harago, baina ahozkotasuna landu dugu, idatzi egiten dugu, kazetaritzan aritzen gara". Oholtzatik haragokoa da Lopategiren eragina.\nGaur, Lopategi hil dela jakin denean, esker oneko hainbat mezu zabaldu dituzte haren ikasle ohiek eta ezagun izan zutenek.\nEskerrik asko hegoak emon, hegaz egiten erakutsi eta haizetara askatzeagaitik. pic.twitter.com/mnbg8c7DST\n— Igor Elortza Aranoa (@ielortza) 8 de febrero de 2019\nEsku bateko hatzekin zenbatzen dira batek bizitzan izan dituen irakasle onak, bizitzan arrastoa uzten dizutenak. Horietan lehena, zalantzarik barik, #JonLopategi.\n— uiturriaga (@uiturriaga) 2019(e)ko otsailaren 8(a)\nTransmisioa tokian tokikoa eta belaunalditik belaunaldirakoa baino, herrialde mailan eta belaunaldiro beharrezkoa zenean, han izan zintugun zu. Horretan ere maisu. Eskerrik asko erraldoi bat, Jon.\n— Jone Uria Albizuri (@joneurialbizuri) 8 de febrero de 2019\nEskerrik asko Jon eskolaz eskola egindako bidaiengatik, Kanpantxuko egonaldiengatik, kantu zaharrengatik...#jonlopategi pic.twitter.com/q27SOyQKZp\n— Zihara Enbeita (@ziharae) 8 de febrero de 2019\nZenbat momentu on ta zenbat irudi derrepente: furgoneta atzeko bidaiak, Kanpantxuko egunak, Kurutziagako arratsaldeak, maixu baltza lo itxuran -izarrik... #JonLopategi beti gogoan #berstolaritza\n— Izaskun Ellakuriaga (@lekukom) 8 de febrero de 2019\nErrimen jostuna, abertzalea eta euskalduna. Bizkaiko bertsolaritza eta euskal kulturaren berpizlea. Eskerrik asko Jon, esperientziz, pasartez, gaitasunez bete gintuzulako.\nbazentozte laster, (bis)\nhiru «Pater noster».#jonlopategi\n— Ibon iza (@ibon_iza) 8 de febrero de 2019\nEskerrik asko Jon, irakatsi zenidan guztiagatik. #JonLopategihttps://t.co/NMTaS2NiCm\n— Ander Lipus (@HutsTeatroa) 8 de febrero de 2019\nâÂÂÂÂÂÂÂÂÂ« Jon Lopategi bertsolaria hil da. Gure doluminak famili osoari. Bertsolari handia, bertso eskolen sustatzailea, irakasle eta maixu.\n— Iñigo Urkullu (@iurkullu) 2019(e)ko otsailaren 8(a)\nJon Lopategi, bertsolari eta bertsolari askoren babes, ikusi arte\n— Aitor Sarriegi (@asarriegi) 8 de febrero de 2019\nOhore bat izan da zurekin kantatzea, beti izan zara eredu niretzat. Ez adiorik Jon, beti kantatuko duzu gure ahotik. @bertsolaritza pic.twitter.com/PYAnwpWZWm\n— Jon Maia Soria (@maia_jon) February 8, 2019\nJon Lopategi hil da. “Jantzi gabe joan zen / Fernando Eireri” eskaini zion txapela. Bertsolaritzari gauza asko eskaini zizkion, denak txapel hura baino garrantzitsuagoak. Gugan bego. #lopategi #bertsolaritza\n— Xabier Euzkitze (@XabierEuzkitze) 2019(e)ko otsailaren 8(a)


“Neska gazteentzat beti egon da emakume musikarien erreferente falta” - Mañaria - Anboto.org\n“Neska gazteentzat beti egon da emakume musikarien erreferente falta”\nAritz Maldonado 2021-06-25 15:45\nSua taldea Ane Barrenetxeak, Janire Lopezek, Esteban Gabiriak eta Julen Gilbert Wrightek osatzen dute. Ezohiko urte baten ondoren, udarako agenda hitzorduz beterik dute. Durangaldean gaur dute zita.Mañarian joko dute, 19:30ean. Ane Barrenetxeak ANBOTOren galderei erantzun die.\nGaur egungo momentuak izan du eraginik taldearen sormen prozesuan?\nEgoera honetan estimulu falta itzela izan dut. Horregaitik, sarritan ez dakizu abestietan zer kontatu. Iazko urtea, Hormak apurturen kasuan bizi izan genuen momentuaren isla izan zen. Lau hormaren artean, irten barik, eta hori guztia. Hala ere, inspirazio falta apur bat nabaritu dut. Esperientziak eta egoerak bizi egin behar dituzu abestietan islatzeko. Alde horretatik, monotoniak mugatu egiten zaitu. Bestalde, entseguetan denok batera sortzen ditugu abestiak. Inprobisazioetatik abiatzen gara. Pandemia garaian hori etxetik egitea ez da erraza izan.\nJanirek eta zuk sortu zenuten taldea. Geroago batu ziren Esteban eta Julen. Zelan daramazue gidaritza sormenean?\nTaldea biok sortu arren, ez daukagu ahalmen gehiago. Erabakiak laurok hartzen ditugu. Kontzienteak gara jendeak ikusten duen irudian emakumeok inportantzia dugula. Eta hori gustuko dugu. Geuk lortu dugu hau ezerezetik sortzea, eta garrantzitsua da emakumeon rol hori ez ahaztea, nahiz eta erabakiak denon artean hartu. Hala ere, esan daiteke Janirek eta biok gauzak gehiago zaintzen ditugula. Detaileak gustatzen zaizkigu. Itxura janzterako orduan... Dena ez da musika. Estetika eta beste guztia zaindu behar da. Guk balio hori ematen diogu emakumearen profilari. Aukera dugu gure ahotsa eta ideiak entzunak izateko, eta aukera hori aprobetxatzea garrantzitsua da.\nAzkenaldian emakume gehiago ikusten da taula gainean. Proposamen interesgarriak daude. Joera aldaketa bat dago?\nApurka-apurka bai, baina oraindik erreferenteak falta dira. Adibidez, nire ikasleen lekuan jartzen banaiz pentsatu dezakete: "Nire musikako irakasleak talde bat dauka". Baina nire garaian hori ez nuen bizi izan, talde guztietan gizonak zeudelako. Aldaketa egon da, baina gehiago egon behar da. Neska gazteentzat beti egon da emakume musikarien erreferente falta. Emakumeen irudia beti egon da lotuago pop munduagaz edo bakarlarienagaz. Egurra ematen duen talde alternatibo batean ez da hainbeste ikusi. Neska askok gitarra edo bateria jotzen dute, baina bakarrik daude. Ez dira talde bat sortzera animatzen, ez dutelako inor ezagutzen. Jendea badago posible dela erakusten, bultzada bat izan daiteke.\nKontzertu mordoa emango duzue. Zelan zaudete?\nBeldur apur bategaz (barrez). Nahiko urduria naiz, gainera. Kontzertuak astebururo ematen ez badituzu, erritmoa galtzen da. Alde horretatik, urte hau oso arraroa izan da, kontzertu oso solteak izan ditugulako. Eta orain, bat-batean, astebururo kontzertuak ditugu, hiru kontzertu jarraian... Baina oso gogotsu gaude.\nGaur egungo neurriekin gatxagoa da publikoagaz konektatzea?\nPublikoa oso mugatuta dago. Ez dakizu zein neurrira arte motibatu edo ez. Jesarrita eta maskaragaz. Oso gatxa da. Publikoarentzat ere gatxa da. Denak eragiten du. Hasieran gogorra izan zen. Ez genuen feedback hori jasotzen. Hotza da. Baina guk geure burua motibatzen dugu dena emateko.\nKontzertua emango duzue Mañarian. Zein proposamen dakarzue?\nSua topera egongo da. Kontzertu guztietan dena ematen saiatzen gara, gure errepertorioa jendeari erakusten. Egoera hau gatxa denez, saiatzen gara transmititzen guk musikagaz adierazi gura duguna. Disfrutatu, eta bizi dugun egoera hau apur bat ahaztea, argia ikusten hasi garen arren.


Historia – NFLmania\nNFLren hazkundea, 1958ko hasieran, hain izan zen azkarra eta sendoa, beisbola gainditzea lortu zuela, Ameriketako Estatu Batuetako zaleen kirol gogokoena bezala. Horrek, era berean, enpresarien interesa piztu zuen, baita lehendik zegoen frankiziaren bat eskuratzeko edo berriren bat sortzeko gogoa ere. Horixe izan zen Lamar Hunt enpresaria, erosketa eskaintza bat aurkeztu zuena, baina azkenean atzera bota zuten. Honen ondorioz, Hunt eta beste negozio gizon batzuk, hamar talderekin, American Football League (AFL) izeneko elkarte berri bat osatzea erabaki zuten, NFLren aurkari serio bihurtu zena.\nAFLk aldaketa berriak egin zizkion kirol honi, eta are gehiago lagundu zuen NFLrekin lehiatzen. Erloju ofizial bat instalatzea zen, zaleek jokoan zehar ikusteko modukoa, jokalarien izenak jertseetan, eta airez erasotzeko sistema oldarkorrago bat, partidan zehar ordezkapen libreen arau berriak erraztua, azkenean posizioen espezializazioa eragin zuena. NFLtik bereizten zuen beste egoera bat, arraza beltzaren kolektiboarekiko zuen jarrera zen: AFLk, jokalari beltzak barne hartu zituen, eta aktiboki errekrutatzen zituen NFLk historikoki baztertu eta baztertutako unibertsitateetako jokalariak. Ondoren, NFLko taldeek, eurentzat tazituki debekatutako posizioetan zeuden jokalari beltzak sartu zituzten, quarterback eta middle linebacker kasu. 1965eko urtarrilean, New Orleansen, 1964ko AFLko izarren partiduaren boikota izan zen, luxuzko hotel eta hiriko negozio merke batzuek jokalari beltzak diskriminatu zituztelako. Askatasun eta eskubide sozialen aldeko aktibismo-ekintza izan zen, eta Pro Football Hall of Fame-k omendu du. Liga berria finantzarioki ere ziurtatu zen, gainerako taldeekin telebistako eta txarteldegiko eskubideengatik lortutako irabaziak partekatzea erabaki baitzen.\nAFLk NFLren hedapena behartu zuen: Dallas Cowboyak aldi berean sortutako AFLren Dallas Texansekin lehiatzeko sortu ziren. 1963an, Dallas Texansek, euren egoitza Kansas Cityrenagatik aldatu zuten, eta Kansas City Chiefs bezala berrizendatuak izan ziren; Minnesota Vikingsak, Max Winterren alde egindako dohaintza bat izan ziren, AFL uzteagatik; Atlanta Falconsak, non Rankin Smithengatik izan ziren, Miami Dolphins erosteko asmoa kentzeko.\nNFL-AFL arteko elkarketa\nJokalariak erosteko bi ligak aurrez aurre jartzen zituen lehiaketak, eskola-Draft desberdinak barne, soldata-igoera handiak ekarri zituen. 1965ean, borroka gogorrenetako batean, AFLren aldeko saldoarekin, Alabamako Unibertsitateko quarterbacka zen Joe Namathek New York Jetsekin sinatu zuen St. Louis Cardinals, NFLkoa, 427.000 dolarreko soldata errekorra. 1966an, Al Davis AFLko gerenteak NFLri jokalariak kentzeko kanpaina bat egitea jarri zuen helburu, batez ere quarterback-ak, baina, bere atzean, talde ezberdinetako jabeak harremanetan jartzen hasi ziren bi liga handien arteko lehia hotz horri amaiera emateko.\nLamar Hunt AFLren sortzaileak eta Tex Schramm Dallas Cowboysen gerenteak sinatutako akordio batean, bi ligek euren fusioa ofizialki iragarri zuten 1966ko ekainak 8an. Ligek Draft komun bat izango lukete eta denboraldi amaierako partida bat antolatuko lukete bi ligen arteko txapelduna aukeratzeko (ondoren Super Bowl deituko litzateke), urteen poderioz futbol amerikarraren ikur gorena eta mundu mailan urtero ikusle gehien deitzen duen ospakizuna izango litzatekeena. Oraindik ere bazen beste hiri bat, AFLri esker frankizia bat jasoko zuena, New Orleans, NFLn talde berri batekin oparitua izan zena Louisianako Biltzar Federalek bultzatutako Public Law 89-800 onespenagatik, fusioa ahalbidetzen zuena eta monopolismoaren aurkako murrizketekin lotutako salbuespen oro desbaimentzen zuena. 1970ean, ligak erabat bateratu ziren, gaur egungo National Football League izena hartuz, bi konferentziatan banatuz, bakoitza talde kopuru berdinarekin. Finantza-akordio bat ere egon zen, zeinaren bidez AFLko taldeek guztira 18 milioi dolar ordainduko zituzten 20 urtez. AFLko zale askok ere eragozpen bat izan zuten fusioaren ondorioz euren ligaren nortasuna, logoa eta izena galtzearen inguruan.\nNFL-a gaur egun\nNFLk hazten jarraitu zuen, bere egungo 32 frankizia edo 32 taldetako egituraraino hedatuz, Super Bowl amerikar futbol txapelketa soil bat baino zerbait gehiago bihurtu den bitartean. Ameriketako Estatu Batuetan urtero gehien irakurtzen den ekitaldietako bat izanik, publizitate iturri nagusi bihurtu da emititu duten telebista kateentzat, eta publizistentzat katapulta bezala balio izan du produktu berrien publizitate kanpaina izugarriak hasteko.\nNFL eta AEBetako beste liga handi batzuk bereizi dituen arrazoietako bat bere 32 taldeen arteko itxurazko parekotasuna da.\nNoizean behin nagusitzen diren taldeen lekuko izan arren, liga aipatu izan da edozein taldek txapelketa urtero irabazteko aukera errealak dituen bakarrenetariko bat.11. Ligak eta Jokalarien Batasunak (NFLPA) adostutako lan-akordioak, soldaten tope-sistema ezartzen duenak, eta talde guztien artean dibidenduak banatzeari dagokionez, klub aberatsenei jokalari onenak sinatzea aurreikusi die. Horrela, Green Bay Packers edo New Orleans Saints bezalako hiri txikietako taldeek Super Bowlengatik lehiatzeko aukera izatea lortuz. NFL da jokalarien grebarik jasan ez duen bakarra 2006an Roger Goodell NFLko presidentetzara iritsi zenetik, jokalarien jokabidea arautzea lehentasun gisa ezarri da. Talentu handiko hainbat jokalarik arazo legalak izan dituzte, Adam “pacman” Jonesetik Michael Vickera. Kasu horietan, bereziki, eta beste batzuetan, oro har, Goodell presidenteak zigor iraunkorrak ezarri dizkie NFLren jokabide-politika larriki urratu dutenei.


borreroak baditu milaka aurpegi: Elkarrizketa ESK-ko inmigrazio bulegoko Tania Cañasi (Berria)\nElkarrizketa ESK-ko inmigrazio bulegoko Tania Cañasi (Berria)\n"Nondik datoz ikuspegi arrazista horiek? Bada, hedabideek plazaratzen dutenetik eta politikarien adierazpenetatik. Serio hartu behar da auzi hau; krisi garaiotan interesatu egiten da etorkinen inguruko datu ezkorrak sustatzea. Katalunian, esaterako, botoak igo ditu PPk, eta, hain justu, klase horretako mezuak zabaltzen lortu du indarra"\nZer eragin izan du krisiak etorkinen artean?\nGordinago erasan die, emakumeei eta gazteei bezalaxe. Euskal Herriko daturik ez dugu, baina 2007an Espainiako Enplegu Institutu INEMek emandako datuen arabera, etorkinen artean langabezia tasa %13,3koa zen, eta atzerritarrak ez direnen artean, berriz, %9,2koa. Aldea, garai hartan dagoeneko, krisiaren aurretik, nabarmena zen, eta orain areagotu egin da. 2008an, esaterako, krisia lehertu ostean, %21,3koa zen langabezia tasa etorkinen artean, eta %12,5koa ez atzerritarren artean. Etorkinek, gainera, gi zarte sare ahulagoak izaten dituzte, eta horrek okertu egiten du beraien egoera.\nOparotasunak ekarri zituen...\n1999. eta 2006. urteen artean milaka lanpostu sortu ziren, eta, berriz ere INEMen datuen arabera, lanpostuen %27 etorkinek bete zituzten. Lan merkatuak lan eskua eskatzen zuen, eta horregatik etorri zen horrenbeste jende. Araban, esaterako, garai hartan langabezia frikzionala zen,%3-4koa. Lanpostu gehienak eraikuntzarekin eta zerbitzuekin lotuta zeuden, eta hor igarri da, orain batez ere, langabezia.\nEta orain gero eta errazago entzuten da kalean langile etorkinek lanpostuak kentzen dituztela... Nola egin kontra iritzi horiei?\nLangile etorkinek, batez ere, eraikuntzan betetzen dituzte lanpostuak, ostalaritzan eta zerbitzuetan, eta, horri esker, atzerritarrak ez diren langileek beste lanpostu batzuk bete ditzakete, lan hobeak. Hori horrela da. Atzerritarrak ez direnen lanpostuak, oro har, hobeak dira, eta datuek erakusten dute hainbat lanposturi muzin egiten jarraitzen dutela zenbaitek.\nBai, baina nola erakutsi hori? Etorkinen inguruko gizartearen jarrera gero eta ezkorragoa da. Immigrazioaren Euskal Behatoki Ikuspegik berak plazaratu du gero eta «estuago» hartzen direla.\nInstituzioek autokritika egin behar lukete. Nondik datoz ikuspegi arrazista horiek? Bada, hedabideek plazaratzen dutenetik eta politikarien adierazpenetatik. Serio hartu behar da auzi hau; krisi garaiotan interesatu egiten da etorkinen inguruko datu ezkorrak sustatzea. Katalunian, esaterako, botoak igo ditu PPk, eta, hain justu, klase horretako mezuak zabaltzen lortu du indarra. Etorkinek gizarte zerbitzuak xahutzen dituztela diote, baina bertako herritar askok ere jotzen dute zerbitzu horietara.\nInformazio interesatuak ikusten dituzue horrelako mezuen atzean?\nHainbat hedabide eta politikariak gaizki lantzen ari dira gaia. Zentzugabea da egiten ari direna. Langile horiek heldu ziren laneskua behar zelako... Baina Arabako diputatu bat, esaterako, behin eta berriro errepikatzen ari da etorkin adingabeek milaka euroko kostua dutela, eta apurka-apurka hedatzen ari den ideia da gazte horiek gatazkatsuak direla eta gizartearen baliabideak xahutzen ari direla. Era horretako informazioei oihartzun handia ematen zaie, baina ezkutatu egiten dira beste batzuk. Bakeaz-ek, esaterako, 2006an ikerketa bat egin zuen, erakusten zuena Araba, Bizkai eta Gipuzkoan etorkinek zergetan egiten zuten ekarpena gainerako herritarrena baino handiagoa zela, %23 oparoagoa. Datu horiek hor daude. Eta ezin da ahaztu, halaber, lan merkatua izan dela lanesku atzerritarra eskatu duena. Oso errentagarria izan da eskubiderik gabeko langileak izatea.\nEmakume etorkin gehienek etxeko lanak egiten dihardute, zaharrak zaintzen, lan munduaren alde ezkutuenean. Egoera zailetan, ezta?\nBulegora heltzen zaizkigun emakume askok ordu gutxiko lanaldiak izaten dituzte, eta kontraturik ere ez dute izaten. Egoera aski zaila da; nik izan dezaket etxean nire umeak zaintzeko pertsona bat, baina nire egoera ekonomikoak txarrera egiten badu, hurrengo egunean bertan esan diezaioket langile horri ez gehiago etortzeko. Langileak, jakina, ez du langabezia saririk, eta kale gorrian geratzen da.\nEsplotazio kasuak ere izaten dira. Askoren berri izaten duzue?\nBai, oraintxe bertan, esaterako, kontratuak saltzen dituen sare baten berri dugu Araban. Arazoaren muina Atzerritarren Legea da. Izan ere, langileak erabili, horixe besterik ez du egiten.\nSindikatuetara gutxitan jotzen dute langile etorkinek. Nola erakarri?\nEzagutza falta handia da. Etorkinen arloan orain arte lan itzela egin dute, gainera, bestelako gizarte mugimenduek, SOS Arrazakeriak eta antzekoek. Lan eredugarria egin dute. Sindikatuak, oro har, beren aldarrikapenetan itsututa daude, eta ez dituzte aintzat hartzen langile etorkinenak. Erronka bat da.


eka-25 Zurrukutuna - Ase eta Gose\nZergatik hasten gara jaten?\nIndustrializazioa indartu aurretik makineria gehiegirik ez zegoenez, nekazaritzan eta arrantzan lanak eskuz egin behar izaten ziren eta, ondorioz, elikagai gutxiago ekoizten (eta kontsumitzen) zuen gizakiak. Hori, atzo goizean. Lehenago, mende mordoxka batez, herritarrak bi janari egin izan ditu egunean, bata eguartean, goiz partean, eta bestea lanak amaitutakoan, ilunabarrean. Horri esker, elikagaiak neurriz kontsumitzen zituen, albokoari begira, taldean, berriketan, etc. Beraz, jatea atseginezko ospakizuna izaten zen maiz.\nOhiturok bazterrean utzi eta jokabide berrietan hastea industrializazioari eta globalizazioari zor diegu: oraintxe pintxoa, oraintxe bi kafe eta pasteltxoa, zoparik ez, potajea gustatu ez. Elikatzea gabe, elikagaiak hartzea plazerra da, konforme, baina otordu seriorik ez, sukaldean aritzeko astirik ez, etxean eginikoa baino kalekoa nahiago…\nElikagaien industria bila ari da etengabe: zer jaten dugun, nola, zergatik, ze ordutan, norekin… eta zergatik hasten garen jaten, horiei negozioa sortarazten. Aspaldiko diziplina hura hautsirik, badirudi orain sei direla arrazoi nagusiak:\n– Agindu digulako gurasoak, sarjentoak, superiorak edo unean uneko agintariak.\n– Gosetuta gaudelako. Premia metabolikoei erantzuteko, seinale biologikoak jaso baititugu: hutsik dagoen urdailaren uzkurdura, energia eskuratzeko ahulezia, odoletako azukrea jaistea, etab.\n– Jateko gogoa dugulako. Energi premiak gorabehera, gogo huts edo gurari sozio-afektiboak bultzatzen gaitu maiz jatera. Gosea gabe, apetitua.\n– Garaia delako. Hori, nutrizio-premiez (ustez) dakigunak eta gure gizartearen azturek agintzen dute; Pauloven iratzargailuak funtzionatu ohi digu eguarte eta ilunabarrean.\n– Adierazpen sentsorialak jaso ditugulako. Elikagaien nolakotasunek helarazitakoak dira: itxura tentagarria, aroma goxoa, kolore erakargarri berezkoak edo artifizialak (edulkoratzaileak, koloretako zelofanak) gugan iritzi hedonikoak sortaraziz. Atseginak edo higuingarriak suertatzearen arabera, jatera edo ez jatera bultzatuko gaituzte horiek.\n– Faktore emozionalak iritsi zazizkigulako. Egokiera emozionalak eragin erabatekoa izan dezake: maitasunak, beldurrak, bakardadeak eta bestek jatera edo ez jatera garamatzate maiz.\nEragozpen horiek guztiak gainditzea dute helburu elikagaien konpainia erraldoi asezinek, etengabe zernahi kontsumi dezagun. Erne.\n27. ekaina 2014 by edortagirre


Hizkuntza-teknologietako aplikazioen inguruko ikastaroak Eibarren — Eibar.ORG | Eibarko peoria\nHemen zaude: Hasiera / Albisteak / Hizkuntza-teknologietako aplikazioen inguruko ikastaroak Eibarren\nHizkuntza-teknologietako aplikazioen inguruko ikastaroak Eibarren\nLuistxo Fernandez 2005/01/12 16:20\nGaur egun gizarte eleanitzak hizkuntza batetik bestera egin behar izaten dituen joan-etorrietan aritzeko konputagailua ezinbestekoa du. Alor honetan trebatzeko urtarrilaren 24an hasiko den ikastaro-zikloa antolatu du HIZTEKeko Batzorde Akademikoak.\nBadira hiru urte UEUk Eibarren ematen duela HIZTEK masterra, graduondoko unibertsitate-mailako ikasketa bat. Aurtengo ekitaldian, gainera, aukera egongo da ez master osora matrikulatzeko, baizik eta bere modulo osagarrietako batean izena emateko. Hau da, sei modulo dira, batzuk bi egunekoak eta besteak 4 egunekoak, eta plaza libre batzuk daude denetan, 5 eta 7 lagun artean, modulo espezifiko batean interesa duenarentzat. Ikastaro hauek Markeskuan ematen ditu UEUk.\nHonako hauek dira moduloak.\nInformazioaren bilaketa (Iñaki Alegria- urtarrilak 24 eta 26)\nEdiziorako tresnak (Xabier Arregi- otsailak 1 eta 3)\nItzulpen automatikoa (Joseba Abaitua eta Kutz Arrieta- otsailak 8 eta 10)\nHizketaren tratamendua (Inmaculada Hernaez eta Karmele Lopez de Ipiña- otsailak 15, 17, 22 eta 24)\nLokalizazioa (Luistxo Fernandez- martxoak 15 eta 17)\nHizkuntzaren irakaskuntza (Montse Maritxalar eta Arantza Diaz de Illarraza- martxoak 1, 3, 8 eta 10)\nTartean, Eibar.org-eko partaide eta blogari Luistxoren ikastaroa dago, beraz.\nIkastaro bakoitzean saio presentzialez gain lan praktiko tutorizatua ere izango da. Ikastaroak arratsaldez izango dira 16:00etatik 19:00etara UEUren Eibarko ikastetxe nagusian (Markeskoa).\n2 egunetako ikastaroak: 53.5 EUR (UEUko bazkideak, 45.5 EUR)\n4 egunetakoak: 107 EUR (UEUko bazkideak, 91 EUR)\nIkastaroa gainditzerakoan UEUren ziurtagiria emango da.\nUEUk dioenez, Talde txikiarentzako prestaturiko ikastaroak dira, plaza kopurua mugatua beraz... Anima zaitez eta matrikulatu lehenbailehen! Informazio gehiago UEUren webgunean eta zuzenean kontaktatuz:


Mendebaldeko Sahararekiko elkartasunez kaleak hartu dituzte zumaiarrek - Urola Kostako Hitza : Urola Kostako Hitza\nMendebaldeko Sahararekiko elkartasunez kaleak hartu dituzte zumaiarrek\nMarokok su eten akordioa hautsi ondoren, beste hainbat herritan egin bezala, Mendebaldeko Saharari elkartasuna adierazteko mobilizazioa egin dute ehunka zumaiarrek.\nManifestazio jendetsua izan da Zumaian gaur, larunbata, Mendebaldeko Saharari eta Fronte Polisarioari elkartasuna adierazteko. Beheko plazatik abiatu da mobilizazioa, eta Amaia plazan itzulia eman ondoren amaitu da leku berean. Ibilbidean zehar Sahararen askatasunaren eta Fronte Polisarioaren aldeko oihuak entzun ahal izan dira.\nAmaitzeko, Zumaian bizi diren sahararrek eta Darahliko kideek hartu dute hitza. Auziari behin betiko konponbidea emateko erreferendumaren beharra aipatu dute sahararrek, eta Espainiako estatuari eskatu diote Marokori armarik ez saltzeko.\nJoan den astean 1991tik indarrean dagoen su eten akordioa hautsi zuen Marokok. Rabatek armada bidali zuen Guergueratera, herrialde okupatuaren eta Mauritaniaren arteko mugara, dozenaka manifestari sahararrek urriaren 21ean ezarri zuten garraio blokeoa desegitera. Horren aurrean, Fronte Polisarioak gerra egoera ezarri zuen larunbatean Mendebaldeko Saharan.\nMaria Zaldua deitu du Espainiako senior mailako eskubaloi selekzioak\nOntzi arinak biltzeko sistema aldatzea erabaki du Zestoako Udalak\nPositiboen kopuruak beherantz jarraitzen du Hego Euskal Herrian


Kirmen Uriberen "Mussche", Japoniako bost liburu onenen artean\nActualizado 29/12/2015 17:47 CET\nKirmen Uribe idazle ondarrutarraren "Mussche" eleberria Japonian aurten argitaratu diren bost liburu onenen artean kokatu du 'Hon no Zasshi' literatura aldizkariak, Etxepare Euskal Institutuak jakinarazi duenez.\nJoan den azaroan argitaratu zen japonieraz Uriberen "Mussche", eta eleberria bere bidea egiten ari da Japonian eta kritika onak jasotzen. Horrela, 'Hon no Zasshi' literatura aldizkariaren ustez, urteko bost liburu onenen artean dago ondarritarraren liburua, eta hala agertzen da urteko hamar liburu onenekin egiten duten zerrendan.\nZerrenda horretan Japoniako eta atzerriko idazleak agertzen dira eta, atzerriko liburuen artean, Michel Houllebecq, David Mitchell edo Kazuo Ishigurorenak daude. "Mussche" zuzenean itzuli du euskaratik Nami Kaneko itzultzaileak, eta abenduaren hasieran aurkeztu zen Txinan eta Japonian, Etxepare Euskal Institutuaren laguntzaz.


Guztiontzat moldaturiko oporrak - Uriola.eus\nApirilaren 2an zabaldu zen BBK Bilbao Good Hostel, Lantegi Batuak erakundeak kudeatzen duen aterpetxea. Proiektuak urritasuna duten pertsonentzat lan eskaintza sortzea, hirugarren sektorean duten gaitasuna frogatzea eta prestakuntza gunea izatea du helburu. Horrez gain, bere osotasunean urritasun fisikodun pertsonentzat guztiz moldaturik dagoen Europako lehengokotariko zentroa da.\n2008an hasi zuen Lantegi Batuak-ek aterpetxea sortzeko bidea. Industriaren sektoretik zerbitzuenera dibertsifikatzeko nahia betetzeko BBKrekin eginiko akordioaz baliatu zen elkartea. “BBK-k kudeatzen zuen Iturlan zentro okupazionala ixtear zegoenez, bertako jendea bere tailerretan sartzearen truke, eraikina erabiltzeko baimena lortu zuen Lantegi Batuak-ek”, azaldu digu Joana Revilla aterpetxeko koordinatzaileak.\n“Ostatu asko urritasundun pertsonei egokitzen ari dira modernizatzearekin batera, baina sortu dugun Boluetako honetan eraikina %100ean sartze erraza izatea zen kontua”, Lantegi Batuak-eko zerbitzu negozio barneratuen unitate zuzendaria den Francisco Jose Martinezen arabera.\nEraikina proiektuaren beharretara moldatu behar izan da. “Edozeinek eraikinaren gune guztietara joatea izan dezan barrualdea osotasunean bota eta berreraiki behar izan dugu”, adierazi du zuzendariak.\nBBK Bilbao Good Hostelen helburuen artean, alde batetik, Bilboren zein egokitutako turismoaren ikono bihurtzea dago. Bestetik, urritasundun jendearen integrazioa. Revillak dioenez aterpetxean eskainitako formazioaren bidez “ohizko enpresetan aritzea ahalbideratu nahi zaie pertsonoi”.\nTurismoaz gain, hainbat ekintza burutzea ere gustatuko litzaiekeela adierazi du koordinatzaileak: “Ekitaldi ezberdinak antolatzeko eta batzarrak egiteko lekua eskaintzeko asmoa dugu; bai turistentzat bai bertakoentzat”.\nBilbok orokorrean duen egoerari buruz ere aritu dira aterpetxeko kideak. “Burutzen ari den egokipena ona da,- azaldu du koordinatzaileak - esaterako berezko altuera duten hainbat auzotan igogailu zein malda elektrikoak ezartzen ari dira”.\nEraikina kokatzen den zonaldera ere moldatu behar izan dira. “Metrora arteko bidea konpondu da eta orain nahiko sartze erraza dauka. Dena dela, Santutxuko eremu altuenetarako bidea landu beharra dago”, aitortu du zuzendariak.\nHala ere, Mahatserrian gustura daude. Francisco Jose Martinezek inguruko komertzioekin harremana ona dela azaldu du: “Guk eskaintzen ez ditugun produktuak bezeroei errazteko inguruetara jo dugu”. “Auzoaren parte bilakatzea espero dugu”. Egun hauetan jakin-minak bultzaturiko auzokideak hurbildu zaizkienez, aterpetxea ikusi nahi dutenak hurbiltzera animatzen ditu zuzendariak.\nAterpetxeak hamabost lanpostu berri sortu ditu. Horien artean daude Itxaso Hormanza, Jose Manuel Sadas eta Maiteder Estevez. Lehenengoko biak garbiketa zein kafetegiko betebeharrez arduratzen dira, eta hirugarrena, berriz, harrera-lekuko eginkizunez.\nHormanzak adierazi duenez, Lantegi Batuak-etik aterpetxean lan egiteko prest zegoen galdetu zioten; eta apuntatu ondoren lanpostua berari egokitu zitzaion. Estevezen ibilbidea bestelakoa izan da: “Iazko udan Lantegi Batuak-ekin lan egin nuen, eta kontratu hori amaitu zenetik hilabete gutxira deitu zidaten aterpetxeko lan elkarrizketaz berri emateko”.\nHala ere, prestakuntza burutu behar izan dute zentroko langileek. Kafetegian eta garbiketan aritzen direnek lana nola egin ikasi eta elikagai maneiatzaile txartela eskuratu dute. Harrera-lekuko langileek prestakuntza ezberdina jaso dute. “Ordenagailuko softwareen maneiua, sorospen teknikak, check in eta check out egiteko bide zuzena, eta noski bezeroen trataera landu ditugu”, azaldu digu Estevezek.\n“Ogibide berriarekin gustura nago –azaldu du Sadasek– Sestaon, Otxarkoagan zein Derion aritu naiz lanean, eta Atxurikoa izanda lanpostu honen hurbiltasuna bereziki onuragarria zait”.\nUrritasundun jendeak zerbitzuen sektorean lana lortzeko duen zailtasuna salatu du Maiteder Estevezek: “Nik arazo handirik topatu ez dudan arren, ez dut uste denok zorte berdina izan dugunik”.\nLankideen arteko harreman ona azpimarratu du Hormanzak. “Lanpostuaren gauzarik hoberena jendearen ilusioa eta poza dira. Izan ere, badakigu denon artean aurrera eramateko proiektua dela hau”, gehitu du Estevezek: BBK Bilbao Good Hostelek Aste Santuarekin lanpetua izan du. Koordinatzaileak zehaztu duenez, 104 plazetatik 95 bete ziren. “Inguruko jendea zein nazioartekoa etorri da, gehienak toki ezberdinak ikusteko asmoa zuten gazteak”.\nBere erakarpen turistikoagatik Bilbo kokaleku egokia dela aipatu du Hormanzak. “Donostia baino merkeagoa eta Gasteiz baino turistikoagoa da Bilbo”, dio Estevezek. Mahatserria ere toki aparta dela gehitu du erandiotarrak: “Badirudi zonalde hau ahaztuta dugula, eta honek zein inguruek duten potentzial turistikoaz gain, bertako komertzioentzat onuragarria izan daitekeen iniziatiba da hau”.\nAterpetxea kolore ezberdineko hiru sektoretan banatuta dago. Gorriak, Bilborekin loturiko dekorazioa du. Urdinak kostaldea du gai nagusia; eta berdeak, ordea, mendi zein basoak ditu inspirazio. Sektore bakoitzak logelak, komunak zein entretenimendu gela ditu.\nEraikinean egindako esfortzuaren fruituak agerian daude: komun egokituek, ahal izan den heinean, ate irristailua dute. Gela batzuk handiagoak dira bezeroen mugikortasuna errazteko. Eta seinale guztiak urritasun mota ezberdinei egokitu zaizkie.\nTurismoa ez den bestelako eskaintza aterpetxearen gune ezberdinetan gauzatuko dute. Batzarrak burutzeko tokia sektore berdeko gela luze bat izango da. Kontzertuak ospatzeko lekurik aproposena, berriz, kafetegia dela erabaki dute, hori baita gelarik espaziotsuena.\nAzkenik aparkalekua ere badago, bai auto baita bizikletentzako ere.


Legebiltzarrak baztertu egin du kide berriek Konstituzioari men egitea\nPP+Cs koalizioaren eskaera atzera bota du organo horrek, argudiatuz Diputazio Iraunkorrak ezin duela "hurrengo legegintzaldiari dagozkion jarduerak baldintzatuko dituen erabakirik hartu".\nXII. legegintzaldiko Eusko Legebiltzarra osatzeko osoko bilkuran eserlekuak eskuratu ahal izateko 75 ordezkari berriek Konstituzioari men egin behar izatea baztertu du astelehen honetan Eusko Legebiltzarreko Diputazio Iraunkorreko Mahaiak. Hala, Carmelo Barrio PP+Cs koalizioko legebiltzarkidearen eskaera atzera bota du organo horrek, argudiatuz Diputazio Iraunkorrak ezin duela "hurrengo legegintzaldiari dagozkion jarduerak baldintzatuko dituen erabakiak hartu".\nHain zuzen ere, goizeko lehen orduan bildu da gaur Diputazio Iraunkorreko Mahaia, osoko bilkura baino lehen. Ildo horretatik, legebiltzar berriek Konstituzioari men egiteko PP+Cs taldeak aurkeztutako eskaera alde batera uztea erabaki du. Aurreko legegintzaldiaren hasieran (XI. legegintzaldian) ere baztertu egin zuten proposamena, eskaera horri ez zitzaiola erantzun behar iritzita; izan ere, Eusko Legebiltzarreko "Hauteskunde Legeak eta aurrekoek" ez dute aurreikusten "formulismo" hori nahitaezkoa denik.\nAlderdi Popularreko eta Ciudadanoseko kideek osatzen duten koalizioak idatziz egin zuen legebiltzarkideek kargua hartzeko unean Konstituzioari men egin behar izateko eskaera, "ordena konstituzionalaren defentsan" egintza "eredugarri" gisa.\nTestuinguru horretan, hala izan ezean, legealdia "Konstituzioari desafioa eginda" hasiko zela ohartarazi zuen Carmelo Barrio PPko ordezkariak. Bere esanetan, "arau horrek Legebiltzarrari eta hura gutxiesten duten legebiltzarkideei legezko babesa ematen die".\nEusko Legebiltzarreko Diputazio Iraunkorreko Mahaiak gogorarazi du, lehenik eta behin, Barrio organo horretako kide dela, eta, beraz, haren jarduerak Diputazio Iraunkorrak bere eginkizunak betetzen dituen denbora-eremuari dagozkion funtzioetara mugatu behar direla. Ildo horretatik, adierazi du Barriok legegintzaldi honetako "denbora-mugak" gainditzen dituen jarduera bat egin nahi duela.\nZehazki, legegintzaldi berrirako legebiltzarkide izaera oraindik eskuratu ez duenez, "Legebiltzarkide izaera duen unean soilik eska daitekeen zerbait" eskatzeko legitimitaterik ez duela dio.\nHori dela eta, organo horren eginkizunak "mugatuta" daudela azpimarratu du Diputazio Iraunkorrak, "bai denborari dagokionez, bai jarduketen irismenari dagokionez ere", eta, beraz, ez dela inola ere Diputazio Iraunkorra, eta kasu honetan, eskatzen den bezala, bere Mahaia "hurrengo legegintzaldiari dagozkion jarduketak baldintzatuko dituen akordio bat hartzeko gai".\nHorregatik guztiagatik, Diputazio Iraunkorreko Mahaiak Carmelo Barrioren eskaera baztertzea erabaki du, uste baitu Diputazio Iraunkorreko kide batek "ez duela legitimaziorik" xede horretarako, ezta Diputazio Iraunkorreko Mahaiak "Ganberaren araudia urratzea ekarriko lukeen erabaki bat hartzeko eskumenik ere".


GORA ETA BEHERA (225) - Isaac Puente... - Arrosa\nGORA ETA BEHERA (225) – P.I.B., LIBERANDO EL CORAZON, MOR MORE, PSALTERS, LA FRACTION seikote, bostkote, laukote, bikote eta bakarlariekin hasi musikaren partea eta +Isaac Puente, Zertzelada historikoak Komunismo Libertarioa liburutik hartuta, +Pazko uhartearen aurrekaria, gertatu daitekenaren adibidea, +Energi iturriek izandako nagusitasunaren araberako 3 faseak letren partearekin amaitu diNagu berrehun eta hogeitabostgarren hau.\nEntzun GORA ETA BEHERA (225) !!\nGORA ETA BEHERA (225) – Zuzenean entzun edo jaitsi dezakeNK irratsaioa!!\nPosted in Gora eta beheraTagged #A-punk #arrosa irrati sarea #Bakarlariak #chamber folk #Folk #Folk-punk #GORA ETA BEHERA #irratsaioa #Kkinzona irratia #kultura askea #kultura soziala #literatura #musika #Punk\nParadisu zinema #42 Bizitzaren zentzua\nig. Mai 17 , 2015\nTEKNOANDEREAREN ESPAZIOA (16) – Nanoteknologia, nanozientzia…


Soda gozogintza | Best Way Whiten Teeth gida\nMezuak tartea "Gozogintza soda"\nHome Based moduak hortzak whiten\nnola hortzak whiten\neder distiratsua hortzak pare bat izatea, betiere, ezagutzen duzun bezala denek amets bat da nola hortzak whiten. Ere egin dezakezu zure hortzak itxaropen eta zuriagoa hortzak kit zuriketa edo hortz-terapia batekin. Hala ere, zuriketa metodo horietako edozein honako hortzak normalean kostatzen handiegia pertsona gehienak ezin duela ordaindu. Gainera, Metodo horiek ez beti onena eta gehien nahi den emaitza ematen. hortzak baino gehiago-the-counter zuriketa kit eta garestia hortzetako kirurgia gain, Aukera bat gehiago duzu nola hortzak whiten laguntzen duen orban-free lortuko duzu, pearly hortz zuri duzun edozein finantza-zama jarriz gabe. jakin ahal izango duzu nola hortzak whiten to erabiliz home hortz zuriketa metodoa. Hasiera hortz zuriketa metodo askotan lan gehiago eraginkortasunez bestelako metodoak baino. Horretaz gain, home-oinarritutako teknika da kostua oso gutxi ezin duzula ziur ordaindu. Jarraian dira bideak nola hortzak whiten kostu batekin hasi.\nGozogintza soda is available in the kitchen of almost every house and helps nola hortzak whiten. Pertsonak erabili gozogintza soda Tastemaker gisa. Gozogintza soda ere garbitzeko helburuetarako erabiltzen da. eraginkorrean lan egiten du usain pungent kentzeko hozkailuan. gozogintza soda erabili dezakezu zure hortzak garbitzeko. Gozogintza soda izaera urratzailea da, eta ezaugarri hau laguntzen orban kendu hortzak azalera ultraperiferikoen batetik. hortz zuriketa For, sosa koilara hartu, ur tanta batzuk bota eta heze leun-tentetzeraino eskuila bat. Hartu soda esku-ahurraz eta ur tanta gehitu da itsatsi egiteko. Orain Manteo eskuila itsatsi sartu eta haginak. Metodo hau jarraitu dezakezu bezainbeste behin bezala, astean behin.\nBadira lagunduko duten fruta batzuk nola hortzak whiten; baina marrubiak lan onena zure hortzak whiten hasi. errazena bat da, eraginkorra eta merkeagoak home hortz zuriketa kit. Strawberry azido malikoa osagai aktibo bat dauka. osagai organiko honek laguntzen on nola hortzak whiten orbanak loosen hortzak azalera. Emaitza hobeak lortzeko, gozogintza soda erabili ahal izango duzu marrubiak batera. Ebaki ertainak helduak marrubi bat zati txikitan eta piezak ontzi batean. Ondoren, gehitu soda koilarakada erdia fruta eta birrintzeko nahasketa sardexka batekin ondo nahastu pulpy koherentzia bat lortzen arte. Orain aplikatu nahasketa hau hortzak hortzetako eskuila bat eta minutu batzuk itxaron. Ondoren, uretan zure ahoan ondo ur arrunta. hau behin egin ahal izango duzu, aste guztietan.\nHau beste aukera ona da nola hortzak whiten etxean. etxe askotan, mozketak eta hutsala marratu desinfektatzeko erabiltzen da. It hortzak whitener bikaina bezala erabil daiteke. toothpastes garestiena eduki peroxidoaren osagai garrantzitsu gisa. hura garbitzeko eta, gainera, hortzak whitener bezala erabil dezakezu. Hartu laurdena peroxidoaren kopa zure ahoan sartu eta minutu bat inguru gurgle. Ondoren, uretan zure ahoan ondo ur arrunta. Hortzak oxigenatua erabiliz efektu hobea lortu ondoren. peroxidoaren behin erabili ahal izango duzu egunero gehien espero emaitza lortzeko.\nNork Whiten Teeth gida - June 4, 2016 at 7:25 AM\nKategoriak: Home Based whiten to Teeth Tags: Gozogintza soda, nola hortzak whiten, hortzak hobearen, whiten hortzak


Nahikari Otermin - PASAIAko Alkatetzarako Hautagia - EAJ - PNV\nPASAIAKO ALKATETZARAKO HAUTAGIA\nNahikari Otermin Soroa 1981eko apirilaren 21ean jaio zen Pasaian. Sistemen Informatikako Ingeniari Teknikoa da eta, proiektuaren faltan Informatika Ingeniaritza Gradua eskuratzeko, Softwareko Ingenieritzan espezializatua da.\nMusika irakasle tituluduna ere bada, akordeoian espezializatua, eta urtetan eskolak eman ditu herriko musika eskolan. Software programatzaile bezala ere lan egin du urteetan. Ezkonduta dago eta bi seme ditu.\nIbilbide politikoa 2011n hasi zuen Pasaiako alkategai bezala eta, alderdiaren bozeramaile udalean. Gaztetik herriko ekimenetan parte hartu izan du eta duela 25 urte Trintxerpeko Illunbe akordeoi orkestrako kide da. Orkestrarekin Pasaiako izena Europara eraman du eta hainbat lehiaketa irabazten lagundu du.\nUdal taldearen bozeramaile izateaz gain, Euskara eta Hirigintza eta Ingurumeneko zinegotzi da, Pasaiako biziberritzearen arduraduna udalean azken legealdian bera izanik.\nZaletasunen artean, Illunbe akordeoi oskestrarekin jotzea – astero ensaiatzen du –, serieak – batzuk filmen onenen mailakoak dira – eta, bereziki, familia eta lagunekin egotea daude. Yoga eta igeriketa ere praktikatzen ditu.\nProiektu zehatzak Pasaiari behin betiko bultzada emateko\nNahikari Otermin Soroa\nLoreto Osa Ocon\nJon Ander Eceiza Prieto\nJose Juan Zubillaga Gutierrez\nKoldo Perez Dominguez\nAitor Iturbe Otaegui\nMiren Arantxa Larrea Insausti\nAna Isabel Riobo Freire\nJose Garikoitz Agote Alberro\nUrko Bidegain Folgado\nMaria Belen Prieto Ugalde\nFernando Trincado Camino\nAitor Inchausti Juncal\nLeire Lasa Piñeiro\nJosu Urtizberea Arocena\nMaria Belen Otaegui Esnaola\nJuan Carlos Martin Rudi\nPertsonen ongizatea bermatuko dugu gizarte politika eraginkorren bitartez eta Adinberrirekin zahartzaro aktibo eta osasungarria sustatuko dugu.\nLan aukera berriak eta kalitatezko enplegua sortzeko enpresa gunea eta turismo jasangarria bultzatuko ditugu, merkataritza eta ostalaritza ere indarberrituz.\nGazteei etxebizitza eskuragarri jartzeko San Pedroko tutoretzapeko pisuak gazteei eskainiko dizkiegu eta Antxon babestutako etxebizitzak egin daitezen sustatu.\nPasaia herri atseginagoa eta irisgarriagoa bihurtuko dugu oinezkoei lehentasuna emanez. Igogailu eta aparkaleku berriak eraikiko ditugu Andonaegin.\nKaiak herritarrentzat berreskuratu nahi ditugu aisialdirako eremuak izan daitezen eta Lonjako aparkalekua herritarren zerbitzura jarri nahi dugu.\nHaur jolastokiak estaltzeko eta txakur parkeak sortzeko aukerak aztertuko ditugu haurrek non jolastu izateko eta gorotzen arazoari irtenbidea emateko.\nPasaia gure nortasunaren eta harrotasunaren adierazle bihurtuko dugu. Ekimen berriekin eta kultura sustatuz, Pasaia balioan jartzeko.\nPasaia euskaldunagoa eta parekideagoa eraikitzeko ekimen ezberdinak sustatuko ditugu kaleetan euskaraz egin eta berdintasunaren alde urratsak egiteko.\nBiziberritze plana sustatzen jarraitu eta pasaitarren interesak defendatuko ditugu proiektu guztiek herritarren beharrei eta eskariei erantzun diezaieten.\nHerritarrekin komunikazioa hobetu eta partaidetza sustatuko dugu eta gure lana gobernu onean, elkarlanean eta gertutasunean oinarrituko dugu.\nEAJ-PNVren proiektua PASAIAko herrirako\nGoiak uste du EAJk Donostiarako duen proposamenak “proiektu estrategikoak eta auzoen zaintza batzen dituela”.\nTolos herri atsegina eta irrisgarria


Ekuadorrek indukzioaren aldeko apustua egin du\nCoprecik indukzio moduluak hornitzen dizkie bertako fabrikatzaile nagusiei.\nEkuadorreko Gobernuak Programa Nazional bati ekin dio gasezko 3 milioi sukalde, indukiozkoengatik ordezkatzeko asmoz. Proiektu honen helburua da gas likuatuaren kontsumotik elektrizitatera pasatzea, eta horrela, etxeetan kontsumitzen den gas inportazioaren %80 ekiditea.\nAbuztutik erabiltzaileak sukaldeak eskuratzeko finantzaketa planean izen emateko aukera daukate. Plan hau Elektrizitate eta Energia Berriztagarrien Ministeritzak jarri du martxan. Gainera bideo unkigarri bat argitaratu da "Nacimos para vivir cambios" titulupean.


The Drop (filma) - Wikipedia, entziklopedia askea.\nThe Drop (filma)\nthrillerra, film dramatikoa, crime film (en) , neo-noir (en) eta lan literario batean oinarritutako filma\nMichaël R. Roskam (en)\n[[Kategoria:Michaël R. Roskam (en) zuzendutako filmak]]\nThe Drop (euskaraz Ematea) 2014ko Michaël R. Roskam belgiar zinema zuzendariak zuzendutako drama filma bat da. Dennis Lehane idazle eta gidoigilearen Animal Rescue ("Aberearen Erreskatea") eleberrian oinarritua dago, filmaren gidoia ere berak egokitu eta idatzi zuelarik. Tom Hardy, Noomi Rapace eta James Gandolfini aktoreek antzeztu zuten.\n2014ko Torontoko Zinemaldian estreinatu zen eta urte berdineko Donostiako Zinemaldian lehiatu zen. Bitxikeria gisa, James Gandolfini aktorearen azken antzezpena izan zen, urte hartan hil baitzen.\nNew York, Brooklyn auzoa. Tabernari gazte eta bakarti batek zaborrontzi batetik txakurkume bat erreskatatu du. Zoritxarrez, tabernariari arazoak ustekabean sortuko zaizkio, txakurkumearen jabeak arazo mentalak izateaz gain, lan egiten duen tabernan legez kanpoko diru emate bat ohosteko saiakera batean parte hartuko duen lapur talde bateko kidea baita.\nJames Gandolfini: Marv lehengusua\nJohn Ortiz: Torres detektibea\nElizabeth Rodriguez: Romsey detektibea\nMichael Esper: Rardy\nRoss Bickell: Aita Regan\nTobias Segal: Bri\nPatricia Squire: Millie\nAnn Dowd: Dottie\nThe Drop filmaren IMDBko fitxa irakurgai (Ingelesez)\nThe Drop filmaren trailer edo iragarkia ikusgai. Youtube.com (Ingelesez)\nJames Frechevillek antzeztutako filmak


Angelina Jolieren eta Brad Pitten ezkontza, arriskuan | Txutxumutxuak\nAngelina Jolieren eta Brad Pitten ezkontza, arriskuan\nHollywoodeko bikote sendoena osatzen dute Angelina Joliek eta Brad Pittek eta horren erakusgarri dira izan eta adoptatu dituzten haurrak eta espero dituzten beste biak. Baina, hala ere, Angelina Jolie jeloskor jartzen da eta, oraingoaz, ezkontza atzeratzea erabaki du.\nEta noren eraginez jarri da jeloskor Angelina? Bada, jakina, Jennifer Anistonen eraginez.\nKontua da Brad Pitti haren emazte ohiari buruz galdetu ziola Maddox semeak eta hark ezer ezkutatu gabe kontatu ziola harekin ezkonduta egon zela. “Jennifer asko maite nuen eta harekin ezkonduta egon nintzen”, esan zion Pittek. Eta Joliek dena entzun zuen.\nBada, horren eraginez, Angelina oso jeloskor jarri da eta ezkontzako prestakuntza lan guztiak geldiarazi ditu. Bikoteak ez du orain dela gutxi arte ezkontzeko asmo handirik izan eta orain, haserrealdi honen ondorioz, krisia sortu da bikotean.\nThis entry was posted in Bitxikeriak, Pertsonaia ezagunak and tagged Angelina Jolie, Brad Pitt, Ezkontza on 1 March, 2012 by .\n← Jay-Z, Rihannarekin kezkatuta Madonna, mutil-lagunarekin ezkontzekotan →


Prestakuntza: balioak kirolaren bidez Bizkaiako Futbol Campusean\nUdako Futbol Campusa Bizkaian\nInstalaciones deportivas: Bilbao (Por determinar)\nDatak: uztailaren 5etik 9ra\nUdako Futboleko Campusa Bilbon\nBizkaiako futbol-campusa Bilboko "kirolgunea" ren instalazioetan egingo da uztailaren 5tik 9ra bitartean, biak barne. Partaideek aste honetan futbolarekiko duten pasioaz gozatzea da asmoa, ideia eta kontzeptu berriak ikasten dituzten bitartean.\nUdako futbol kanpamentua Bilbon\nHorrez gain, hainbat sorpresa izango dira. Horietakoren bat Bizkaiako futbol-campusetik kanpoko kirol-aisialdiko jarduera batez gozatzea izango da, Gorandom.es-en eskutik, haiek arduratuko baitira jarduera hori antolatzeaz. Bizkaia inguruan egingo da, baina egiten den jardueraren araberakoa izango da.\nbestalde, Bizkaiako probintziako kirol arloko erreferenteren bat ezagutzeko aukera izango dute , eta horrek bere ibilbideari, dedikazioari eta ibilbideari buruzko esperientziak eta bitxikeriak kontatu ahal izango dizkie.


Gueñesko Udala - Trakzio Mekanikoko Ibilgailuen Gaineko Zergaren helbideratu gabeko ordainagirien kobrantza\nTrakzio Mekanikoko Ibilgailuen Gaineko Zergaren helbideratu gabeko ordainagirien kobrantza\nTrakzio mekanikoko ibilgailuen gaineko zergaren kobrantza-epea irailaren 1etik azaroaren 30era bitartekoa izango da aurten.\nZerga helbideratu gabe daukaten zergadunek ordaindu ahal izateko dokumentuak eta, egoki baderitzote, baita hurrengo urterako kuota helbideratzeko dokumentuak ere, jasoko dituzte egun hauetan.\nKutxabankek, zeina Udalarekin lankidetzan ari den ordainagiriak igortzeko, jakinarazi du momentuz, indarreko osasun-alerta dela eta, ez dietela eskudirutan ordaintzeko aukera emango zergadunei. Konturako karguen bidez kobratuko zaie zergaren zenbatekoa erakundeko bezeroei.\nUdalerrian egoitza duten gainerako banku-erakundeak lankidetzan ari dira Güeñeseko Udalarekin; beraz, bezeroak bertara joan daitezke ordainketa egitera, konturako karguaren bidez edo Udalaren konturako transferentziaren bidez.\nIzapide horiek errazteko, zergadunei jakinarazten zaie Güeñeseko Udalak aukera ematen duela zerga hori Sodupe eta Güeñeseko bulegoetan ordaintzeko, ohiko ordutegian. Hala egin nahi izanez gero, ahal dela bankuko txartelarekin ordaintzeko eskatzen du edo, halakorik ezean, ordainagiriaren zenbateko zehatzarekin.\nGüeñesko Udalaren ordutegia:\nAstelehenetik ostiralera 08:30etik 14:00etara eta astearteetan 16:00etatik 18:00etara (arratsaldeko ordutegia irailaren 15etik aurrera).\nSodupeko udal-bulegoaren ordutegia:\nAstelehen, astearte eta ostiraletan 08:30etik 14:00etara, asteazkenetan 10:00etatik 14:00etara eta ostegunetan 08:30etik 14:00etara eta 16:00etatik\n18:00etara (arratsaldeko ordutegia irailaren 15etik aurrera).


IK4 eta TECNALIAk, akatsik gabeko fabrikazioa lortzeko garapenaren buru Europan - Ideko\nIK4 eta TECNALIAk, akatsik gabeko fabrikazioa lortzeko garapenaren buru Europan\nEAEko bi korporazio teknologikoek arlo honetako nobedadeak aurkeztu dituzte, Gipuzkoako Parke Zientifiko eta Teknologikoan\nDonostian, 2014ko urriaren 13an. Azken urteotan, bigarren sektorea birbideratzen ari da, oro har, eta gero eta kezka handiagoa dago industriak BPG globalean duen pisua handitzeari lotuta. Europako Batzordearen helburua da parte-hartzea gaur egungo % 15etik 2020an % 20ekoa izatera pasatzea. Horretarako, sektorearen apustua da Etorkizuneko Fabrika delakoan berrikuntza eta teknologia txertatzea. Fabrikazioan konpondu beharreko arazoetako bat akatsen kudeaketa da. Izan ere, fabrikazio aurreratuaren paradigma berriko helburuetako bi dira kostuak murriztea eta azken produktuen kalitatea hobetzea, azken batean produktu perfektua lortzeko.\nFabrikazio aurreratua Euskadiko espezializazio adimenduneko estrategiaren (RIS3) oinarrietako bat dela jo du Eusko Jaurlaritzak, eta akatsik gabeko fabrikazioa funtsezkoa da horretarako.\nTestuinguru horretan, EAEko bi korporazioak —TECNALIA eta IK4— akatsik gabeko fabrikazioaren kontzeptua lantzen ari dira, hainbat ekimenen bidez. Bihar aurkeztuko dituzte ekimenak, jardunaldi batean: Miramongo Parke Teknologikoan egingo da, 9:00etatik 17:00etara bitartean, eta hauen parte-hartzea izango du: Europako Batzordea, SPRI, Makina Erreminten Fabrikatzaileen Elkartea (AFM), eta zenbait enpresa industrialetako ordezkariak —hala nola Gamesa, Euroortodoncia , Sensofar eta Trimek enpresetakoak—, arlo honetako kasu arrakastatsuak aurkezteko.\nTECNALIA eta IK4, elkarrekin, 4ZDM (Four Zero Defects Manufacturing) Europako klusterreko kide dira. Akatsik gabeko fabrikazioaren kontzeptuan oinarritutako lau proiektuk osatzen dute kluster hori, eta akatsak prebenitu eta saihesteko eta, hala, kalitaterik ezak eragindako kostuak nabarmen murrizteko garapenak gidatzen ditu. Garapen horien emaitzak, nagusiki, sektore hauetan probatuko dira: automobilgintza, teknologia medikoa, energia, aeronautika eta industria.\nHorrez gain, korporazio bakoitza bere proiektuen buru da arlo honetan. Bi kasuetan, Europako proiektuak dira, eta munduko lehen mailako enpresa industrialak barne hartzen dituzte. Batetik, TECNALIA zentroa MUPROD proiektuaren burua da. Proiektu horren ardatza da fabrikazio-prozesuetan “adimena” txertatzea, produktuaren kalitatea hobetzeko eta behar ez diren kontrolek sortutako kostua murrizteko. Horretarako, fabrikazio-prozesuak, sentsoreak eta ikuskatze-teknika berriak, tresna adimendunak, produktuaren emaitza aurresateko eredu matematikoak eta kontrol moldagarriko sistemak monitorizatzeko teknologiak garatu dituzte. Teknologia horiek ontzat eman dira hainbat kasu industrialetan, proiektuan parte hartzen duten enpresen bidez.\nBestetik, IK4 zentroa MIDEMMA proiektuaren burua da. Proiektu horrek akatsik gabeko mikrofabrikazio-sistemetarako soluzio globalak garatu ditu. Horretarako, industria-bokazio garbi bat izanik, lau erakusle zehaztu dira, medikuntza- eta hortz-sektoreko, optika-sektoreko eta mikroingeniaritza-sektoreko 10 azterketa-kasurekin. Horren ondorioz, MIDEMMAk akats horiek nola konpondu aztertzeari ekin dio, eta, horretarako, arlo hauetan jarduten du, besteak beste: metrologia eta manipulazioa, prozesuen monitorizazioa, kontrol-sistema moldagarriak eta prozesu-datuetan oinarritutako erabakiak hartzen laguntzeko sistemak.


Lege Informazioa | Centro Nacional de Difusión Musical\nMusika-Difusioko (CNDM-etako) Nazio-Zentroakjaso cookieak erabiltzea bere web orrian buruzko informazioa.\nCNDM web erabiltzen du Google Analytics , web zerbitzu Google analytics, zein neurketa eta nabigazio analisia web orriak aukera ematen dute. Zure nabigatzailean lau Zerbitzu honek cookieak ikusiko duzu. Goiko tipologia arabera party cookies, saio eta azterketa da. Informazio gehiago aurki dezakezu eta desgaitu cookie horiek erabiltzea web orri honetan.\nCNDM bere gain hartzen onartzea cookieak erabiltzea. Hala ere, zure cookie politika buruzko informazioa bistaratzen du, orriaren goialdean login bakoitzean gunean ordena at zaren jakitun izatea.\nAldatu zure konfigurazioa. Zer dira cookieak buruzko informazio gehiago eskuratzeko, CNDM jakin cookie politika eta zure nabigazio-konfigurazioa aldatzeko.\nMurriztu ahal izango duzu blokeatu edo ezabatuko cookieak edo beste edozein web CNDM, zure nabigatzailea erabiliz. Eragiketaren nabigatzailea bakoitza ezberdina da, 'Laguntza' funtzioa erakutsiko dizu nola.\nDokumentu honetan CNDMko erabiltzaile guztiek web gunea erabiltzeko onartu behar dituzten baldintza guztiak deskribatzen dira.\nLege ohar honek Centro Nacional de Difusión Musical (IFZ Q-2818024-H / egoitza: Plaza del Rey zk.g, 28004 Madril) Arte Eszenikoetako eta Musikako Institutu Nazionaleko produkzio unitate moduan abenduaren 5eko 2491/1996 Errege-Dekretuaren 6. artikuluak (abenduaren 20ko BOE) aitortzen dizkion eskumenei jarraiki Interneteko erabiltzaileen esku jartzen duen http://cndm.mcu.es web gunearen erabilera baldintzak ezartzen ditu.\nHelburua dibulgatzea, informatzea eta promozioa egitea izanik, eta sekula ez komertzializazioa, Musika Garaikidearen Hedapenerako Zentroaren web guneak (aurrerantzean CNDM) Kultura Ministerioak musika garaikidearen profesionalen eta zaleen jarduera artistikoak eta sormenezkoak laguntzean eta sustatzean duen interesari erantzuten dio.\nErraz nabigatzeko eta edukietara arin iristeko, informazio guztia topatzeko web gunea hainbat ataletan egituratzen da. Atal horiek lehen erreferentzia gisa aurkezten dira, baina denborarekin garatu eta aldatu ahal izango dira, batez ere Erabiltzaileen beharren eta proposatzen dituzten iradokizunen arabera.\nEspainiako Hezkuntza eta Kultura Ministerioaren Arte Eszenikoetako eta Musikako Insititutu Nazionalak (aurrerantzean INAEM) zerbitzu hau eskaintzen du jarraian ageri diren erabilera baldintzen menpe.\nErabilera Baldintza Orokor hauek ez dute baztertzen CNDMren bitartez (URL http://cndm.mcu.es) eskaintzen diren hainbat zerbitzu edo utilitate erabilera baldintza zehatzen eraginpean egoteko aukera, eta edozein kasutan ere, indarrean sartu aurretik Erabiltzaileak kontsultatu ahal izango ditu.\nCNDM ren web guneak eskaintzen dituen zerbitzuak\nINAEMk, edukien atariaren bitartez, jarraian zehazten diren zerbitzuak eskaintzen dizkio Erabiltzaileari.\nCNDMren web gunean mailaka sailkatutako hainbat edukiren sarbiderako zerbitzua.\nBilatzaileen bitartez web guneko edukiak bilatzeko zerbitzua.\nIritzi blogetarako sarbide zerbitzua Blog izendatutako utilitatearen bitartez (aurretik erabiltzaileak erregistratu eta erabilera baldintza zehatzak onartu beharko ditu).\nINAEMek etorkizunean bere atarira gehituko duen beste edozein zerbitzu.\nINAEMk Erabiltzailearen esku dauden zerbitzuak gehituko dituzten eduki, zerbitzu edo erraztasun berriak eta gehigarriak eskaini ahal izango dizkio Erabiltzaileari.\nAldi berean, INAEMk eskubide osoa du aipatutako web gunera erantsitako edozein eduki, zerbitzu edo utilitate bertan behera uzteko.\nInterneteko edukien prozesuagatiko eta erabileragatiko erantzukizuna\nINAEMek ez du bermatzen Erabiltzaileak CNDMren web gunearen bidez sar daitekeen sareetan zirkulatzen duten datuen, programen, informazioaren edo iritzien –jatorria edozein dela ere- kalitatea, zehaztasuna, fidagarritasuna, zuzentasuna edo moraltasuna. Erabiltzaileak beren beregi onartzen du horren ondorioz sor daitekeen edozein erantzukizunetik salbuetsita egongo dela.\nGoian aipatutako edukietara sartzeagatik eta horiek kopiatzeagatik edo hedatzeagatik sor daitezkeen ondorioen, kalteen edo ekintzen erantzukizun osoa bere gain hartzen du Erabiltzaileak.\nINAEM ez da izango edozein Erabiltzaileren arau-hausteak aipatutako web guneko beste erabiltzaileren edo hirugarren baten eskubideetan izan ditzakeen eraginen erantzule, eskubide hauek barne: copyright-a, markak, patenteak, informazio konfidentziala eta jabetza intelektualaren edo industria-jabetzaren beste edozein eskubide.\nBerme mugatu horrek eta goiko paragrafoetan aipatutako erantzukizun mugaketak ez dituzte Erabiltzaileak, bere bizitokiaren arabera, bermaturik dituen eskubideak eragingo ezta kaltetuko ere.\nINAEM en atariaren bitartez estekak erabiltzeagatiko erantzukizuna\nINAEM ez da izango CNDMren web gunearen esteken bidez Erabiltzailea sar daitekeen web orrien erabilgarritasunaren eta edukien erantzule.\nINAEM ez da CNDMren web gunearen esteken bidez sar daitekeen web orri batean egindako kontsultengatik edo erabilitako edukien edo eskainitako zerbitzuengatik Erabiltzaileari gerta dakizkiokeen kalteen erantzule.\nErabiltzaileak aitortzen du CNDMren web gunean dauden elementuak eta utilitateak egile eskubideen legeak babesten dituela eta horien jabetza intelektualaren eta industria-jabetzaren eskubideak egileei eta INAEMeri dagozkiela. Ondorioz, Erabiltzaileak Erabilera Baldintza Orokor hauetako zehaztapenak eta baldintzak betetzeko konpromisoa hartzen du, hirugarrenen aurrean ez betetzearen arduradun bakarra bera izanik.\nErabiltzaileak aitortzen du kopiatzeak, aldatzeak, banatzeak, saltzeak, deskonpilazioak desmihiztatzeak, alderantzizko ingeniaritza teknikak edo iturri barra kodea eskuratzeko erabiltzen den beste edozein bitartekok, CNDMren web gunean dauden elementuen eta zerbitzuen erreferentzia frogen emaitza ez baimenduen moldaketak edo argitaratzeak jabetza intelektualaren eskubideak haustea suposatzen dutela, eta hortaz, aipatu ekintza horiek ez egitera behartzen du bere burua.\nAipatutako web gunearen titulua eta jabetza eskubideak nolanahi ere INAEMen titulartasuna izango dira, hori dela eta Eraibiltzaileak marka edo izen komertzial (grafikoak, logotipoak, etab.) gisa erabilitako edozein ikur bereizgarri, egileen-eskubidearen oharrek edo bestelakoek babesten duten edozein elementu, testuak, sinboloak edo CNDMren web gunean ageri diren beste etiketak ez ezabatzeko edo aldatzeko konpromisoa hartzen du.\nHalaber, Erabiltzaileak jabetza intelektualeko eta industria-jabetzako eskubideek edo bestelakoek zerbitzutik eskura daitekeen informazioa babes dezaketela onartzen du. Alderdien arteko akordio berezi bat egon ezean, Erabiltzaileak aipatu informazioa bere beharretarako bakarrik erabiltzeko konpromisoa hartzen du, eta era berean sarbidea, zuzenenkoa zein zeharkakoa, duen zerbitzuen edo CNDMren web gunearen erabilerari esker lortutako emaitzen ustiapen komertzialik ez egitekoa.\nErabiltzaileak bere burua behartzen du aipatutako web gunearen baliabideak eta ahalmenak legeak debekatzen dituen ekintzak gauzatzeko edo iradokitzeko ez erabiltzera. Era berean, Erabiltzaileak zerbitzua bere baimenarekin erabiliko duen pertsona orori klausula hauen betetzeaz berri emateko ardura hartzen du.\nErabiltzaileak INAEMeren edo hirugarrenen jabetza intelektualaren edo industria-jabetzaren kontrakoa, edota ohorea, norberaren zein familiaren intimitatea edo norbere irudia kaltetu edo urratu eta ez-zilegia eta moralitatearen kontrako jarrerearik ez hartzeko konpromisoa hartzen du, eta nolanahi ere, INAEM ager daitezkeen erreklamazio judizial zein estrajudizial guztietatik salbuetsita utziko du.\nCNDM web gunearen erabileraren bitartez Erabiltzaileak ez du INAEMren, horren hornitzaileen edo hirugarrenen daturik, programarik edo dokumentu eletronikorik ezabatuko, aldatuko, gaizki erabiliko edo kaltetuko, eta halaber ez du sisteman edo hirugarrenen ekipoetan edozein motako aldaketa eragiten duen edo eragin dezakeen programarik, birusik, applets-ik, controles Active Xik edo bestelako tresna edo gailu fisikorik edo elektronikorik Sarean sartuko edo hedatuko. Modu berean, debekatuta geratzen da Interneteko erabiltzaileen artean oro har jarrera egokitzat jotzen denaren kontrako edozein ekintza edo praktika.\nINAEMen erantzukizuna CNDMren web gunearen erabileragatik\nINAEM ez da Erabilera Baldintza Orokor hauen zerbitzua eskaintzeko ezintasunaren aurrean Erabiltzaileari eragiten zaizkion kalteen erantzule izango.\nINAEM ez da CNDMren web gunearen funtzionamendu okerraren erantzule izango, beti ere funtzionamendu okerraren arrazoiak honako hauek badira: mantentze lanak, nazioarteko operadoreetan eragina duten gorabeherak, erabiltzailearen ekipoen konfigurazio okerra edo ekipoaren gaitasun eza zerbitzua erabiltzeko ezinbestekoak diren sistema informatikoak sostengatzeko.\nNorberaren datuen babeserako abenduaren 13ko 15/1999 Lege Organikoari jarraiki, INAEMek erregistratutako Erabiltzaileari INAEMen bertan euren erabilerarako eratutako eta bere erantzukizuna den norberaren datuetarako fitxategi automatizatuaren berri ematen dio, helburua Erabiltzailearekin dagoen harremana mantentzea eta kudeatzea izanik, eta halaber Espainian musika garaikidearen inguruko informazio ematea, hura hedatzea eta horren kultura sustapena.\nINAEMk erregistratutako Erabiltzaileei jasotako norbanako datuetara sar daitekela eta Sarbide, zuzenketa, oposaketa eta deuseztatze eskubideak dituela jakinarazten die. Sarbide, zuzenketa, oposaketa eta deuseztatze eskubideak Erregistratutako Erabiltzaileak edo bere lekuna parte hartzen duenak egikaritu ahal izango ditu jarraian ageri den helbidera idatzirik eta sinatutako eskaera bat bidaliz.\nAipatu eskaerak honako datuak izan beharko ditu: Erabiltzailearen izen abizenak, jakinarazpenetarako helbidea, Nazioarteko Agiriaren zenbakia edo Pasaportearena, eta eskaria zehazten duen eskaera. Ordezkaritza kasuan, dokumentu fede-emaile baten bitartez frogatu beharko da.\nINAEMek norberaren datu guztiak isilpean gordetzeko betekizuna burutzeko konpromisoa hartzen du, eta uztailaren 11ko 994/1999ko Errege dekretuak onartutako norberaren datuak dituzten fitxategi automatizatuen segurtasun neurrien erreglamenduari jarraiki hartu beharreko neurriak hartuko ditu horien moldaketa, galera, tratamendua edo sarbidea ekiditeko.


AHTrik ez! | AHT gelditu! Elkarlana\nEn apoyo a la plataforma ribera por el tren social »\n« EL PSE plantea iniciativas en el Parlamento vasco de “apoyo” al TAV, mientras la actitud de rechazo al mismo se cuenta entre los motivos esgrimidos para ilegalizar EHAK\nGuri, Hegoaldekoei, AHT espainola inposatu nahi diguzue, “trenbidea da bidea” esanaz. Ibilbide berri batekin: Y sare berria.\nHau ez da zentzuzkoa. Zenbat bidaiariretzat da tren berri hori? Donostia-Bilbo-Gasteiz ibilbidea egiten duten 47.000 horientzat? 230 kilometro orduko abiadura daraman kohetean joateko? Errepidean abiadura 120ra mugatuta dagoen garai honetan! 90 kilometro orduko abiadura merkantzientzat? Egun, sare zaharretik abiada horretan ibil daitezkeenean!\nIraunkortasunarengatik. Sinkroniza ditzagun eskuartean ditugun teknologia berriak erabilita tranbia, trena, metroa, autobusa, taxia, bide-gorriak, billete bakarrarekin hartu ahal izateko.\nBilbo-Donostia ibilbidea egiten duen EuskoTrenek bi ordu luze behar ditu. Euskal Herrian baditugu nahikoa enpresa, ingeniari eta tekniko trenbide bera erabiliko duen tren azkarragoa, ordubete eskasa beharko duen trena egiteko gai direnak.\nIparraldea-Paris ibilbidea egiten duen TGVak ez al daramatza 14 urte sare zaharretik ibiltzen? Lotu ezazue zeuon kohetea Madril eta beste hiriburuekin, zentzuzko abiaduran, gure aurrekoek utzi eta hain jipoituta dagoen natura errespetatuz.\nAldaketa klimatikoa gero eta nabarmenagoa da. NBEko buruak teknologia berdeak gara-tzeko eskatzen ari dira. Gure glaziarrak nola urtzen ari diren ikusten ari gara; natura, negarrez, min dela esaten ari zaigu.\nEz AHTak ez du garapena ekarriko gure herrira. Nahikoa aurreratuta bizi gara. Galde diezaietela bestela gure kaleetan ikusten ditugun etorkinei, euren jaioterriak atzean utzi eta gurera etorkizunaren bila etorri diren etorkinei.\nGereñu anderea, hau irakurrita berandu dela pentsa dezakezu. Zuk ere seme-alabak, familia izanen duzu, eta onena opa diet. Ez da berandu, oraindik dena paperean dago.\nEuropatik diru poltsa heldu da eta horren atzetik kontsortzio asko dago zain. Ez da berandu. Has gaitezen hitza erabiliz, egoera hau konpontzeko bideak zabaltzen. Batu ditzagun indarrak eztabaida zabala bultzatzeko. Foro eder bat osa dezagun. Zaharrak, teknikoak, politikoak, berdeak, gazteak elkartu gintezke.\nPolitikoek ez dute nahikoa botererik naturari egin nahi dioten zauria egiteko.\nBerandu bada ere, ekoizpen moduak aldatzen ari dira. Ekologistek esandakoei kasu eginda erabakiak lehenago hartu izan balira (bilketa selektiboa, energia garbien garapena, ozono geruza) naturarekiko beste kultura izango genuke.\nEz da berandu. AHTrik ez\nJuanlu Garikano Caminos Donostia\nThis entry was posted on Osteguna, urtarrila 31st, 2008 at 16:09 and is filed under Iritzia. You can follow any responses to this entry through the RSS 2.0 feed. You can leave a response, or trackback from your own site.


Lege jakinarazpena Cristalería Diego\nJabetza legalaren eskubideak eta www.cristaleriadiego.com duen eduki guztien jabea Cristaleria Diego da.\nCristaleria Diego web gunean nahi dituen aldaketak bermatzeko eskubidea dauka, inolako abixurik gabe.\nCristaleria Diegok ez du inolako bermerik eskaintzen www.cristaleriadiego.com web gunearen funtzionamendua edo bere edukien informazioa dela eta. Era berean, ez da web gunearen erabiltzearen ondorioz sortu litekeen edonolako kalte-galeraren erantzulea izango. Era berean ez da hirgarren loturen erantzule izango.\nPribatutasun politika hau Web Gune honetan baino ez da ezarriko, hau da web gunean sartutako orriak eta azpi orriak barne hartuko ditu. Ez dauka bertan ezarrita ez dauden orrien gaineko erantzukizunik.